Mike idam emas Sukan SEA 2021

WALAUPUN sudah bergelar Mr Asia lima kali serta juara dunia empat kali berturut-turut, Mohd Syarul Azman Mahen Abdullah masih meletakkan impian untuk beraksi di Sukan SEA sekali gus menyasarkan pingat emas buat negara.

Anak jati Kuala Lumpur berusia 47 tahun yang mesra dengan panggilan Mike itu menaruh harapan tinggi terhadap penganjur temasya sukan dwitahunan terbesar Asia Tenggara edisi 2021 iaitu Vietnam, untuk menyenaraikan acara bina badan.

“Saya harap Vietnam senaraikan acara bina badan, terutama sekali kategori saya iaitu Athletics Physique. Namun jika acara tersebut tidak dipertandingkan, sekurang-kurangnya kalau ada kategori bawah 70 kilogram (kg), saya boleh sertai juga.

“Saya yakin boleh menghadiahkan pingat emas kepada Malaysia jika diberi peluang sertai Sukan SEA nanti walaupun saya jangka akan menerima cabaran sengit daripada Viertnam, Thailand dan juga Myanmar,” katanya.

Kali terakhir sukan bina badan dipertandingkan di Sukan SEA adalah di Myanmar pada tahun 2013 dengan skuad negara berjaya meraih satu pingat emas, satu pingat perak dan satu pingat gangsa.

Beliau tidak turut serta pada kejohanan di Myanmar itu kerana kategorinya tidak tersenarai dan Syarul Azman dalam masa sama memberi peluang kepada atlet yang lebih layak berdasarkan kategori yang dipertandingkan.

Seterusnya sukan bina badan turut tidak dipertandingkan di Kuala Lumpur pada 2017 ekoran Persekutuan Bina Badan Malaysia (PBBM) tidak mengemukakan rayuan kepada Majlis Olimpik Malaysia (MOM) apabila tempoh rayuan dibuka sebelum Malaysia memuktamadkan senarai sukan.

Dalam perkembangan lain, Syarul Azman, yang sudah memulakan sesi latihan di gimnasium sebaik sahaja kerajaan membenarkan perniagaan berasaskan sukan beroperasi semula pada 15 Jun lepas, mengakui itu adalah saat yang paling dinantikannya.

Katanya, selepas tiga bulan tidak berlatih dengan peralatan yang sesuai seperti di gimnasium, ototnya mula mengecut dan beliau memerlukan sekurang-kurangnya tiga minggu untuk mengembalikan keanjalan dan kekuatan otot seperti sedia kala.

“Memang saya ada buat latihan di rumah sepanjang Perintah Kawalan Pergerakan (PKP) namun ia tidak sama seperti latihan yang lebih teratur di gimnasium. Saya akui memang sangat terkesan dengan PKP tempoh hari, otot mula kecut.

“Sekarang sudah buat latihan yang teratur, memang ada rasa sakit sikit sebab sudah lama tidak berlatih betul-betul. Biasanya saya akan berlatih dalam dua jam sehari bagi satu masa tapi buat masa sekarang, kurang dari itu sebab badan rasa sakit,” katanya. -Bernama

See author's posts


BernamaFacebook anjur acara perniagaan online

KUALA LUMPUR: Facebook bekerjasama
dengan perniagaan tempatan dalam menganjurkan acara siaran langsung Facebook
selama seminggu bertema “Jaga Jarak, Tetap Meriah dengan Digital Beli
Belah”, yang akan dihoskan di Laman Perniagaan Facebook dari 13 hingga 17
Mei ,2020 dari pukul 4 petang hingga 7 malam setiap hari .

Pengurus Negara Facebook
bagi Malaysia, Nicole Tan berkata berkata kumpulan ini
berusaha untuk mengekalkan penjanaan pendapatan bagi perniagaan kecil tempatan,
sambil menyemarakkan semangat Ramadan dalam keadaan ketika ini yang belum
pernah berlaku sebelum ini.

“Kami berharap ini akan menjadi
teladan kepada pengusaha perniagaan untuk membuat rujukan dan belajar
daripada memeriahkan sambutan perayaan dan memakmurkan
perniagaan dalam talian, sambil menjaga penjarakan sosial,” katanya dalam
satu kenyataan semalam.

Facebook berkata penonton juga
boleh mendapat maklumat mengenai sumber-sumber perniagaan secara percuma
yang tersedia untuk mereka gunakan dalam perniagaan mereka sepanjang
tempoh penularan Covid-19.

Pemilik perniagaan kecil yang secara
tradisinya menyertai bazar Ramadan di seluruh negara turut terkesan dengan
wabak tersebut.

Dalam usaha meningkatkan sokongan
yang diperlukan untuk perniagaan ini, Tan berkata Facebook Malaysia bekerjasama
dengan Perbadanan Ekonomi Digital Malaysia (MDEC), akan menganjurkan 20 sesi
latihan untuk melengkapkan pemilik perniagaan ini dengan kemahiran dan
pengetahuan digital yang diperlukan untuk menghubungkan dan memasukkan
perniagaan mereka secara dalam talian.

Ketua Pegawai Eksekutif MDEC Surina
Shukri berkata syarikat MDEC sentiasa menyokong inisiatif yang
memberikan pengetahuan dan kemahiran keusahawanan digital di kalangan
perniagaan kecil dan sederhana serta usahawan mikro di Malaysia.

“Dengan bekerja dengan rakan
industri global seperti Facebook, melalui pelbagai program meningkatkan
kemahiran digital, kami berharap dapat meneruskan usaha kami dalam
mempercepatkan agenda transformasi digital negara.

“Ini juga seiring dengan
E-Dagang Expo (eDX) yang berlangsung selama seminggu yang telah
dianjurkan MDEC minggu ini. Bagaimanapun, tujuannya adalah untuk
membolehkan lebih ramai usahawan Malaysia berkembang maju dalam landskap
digital di tengah-tengah waktu yang mencabar ini, ”katanya- Bernama

See author's posts


50 jemaah solat patuhi SOP

LAWAS: Seramai 50 jemaah yang mengerjakan Solat Jumaat di Masjid Darul Ma’amur Lawas semalam  mematuhi prosedur operasi standard (SOP) terutama penjarakan sosial.

Ke semua  50 jemaah yang  terawal hadir ke masjid daerah   dibenarkan  menunaikan solat turut menulis nama,  memakai pelitup mulut serta melakukan pemeriksaan  suhu sebelum memasuki masjid.

Pihak Polis dan anggota RELA dilihat mengawal pintu masuk utama masjid dan pemeriksaan suhu badan dilakukan oleh jawatan kuasa masjid bersama dengan pendaftaran jemaah yang hadir.

Keputusan Sarawak  membenarkan solat Jumaat masjid dan surau seluruh negeri mulai semalam   dengan jumlah jemaah yang dihadkan dibuat   selepas Kerajaan Pusat mengumumkan Perintah Kawalan Pergerakan Pemulihan (PKPP) .

Sementara itu di Limbang, Jabatan Agama Islam Sarawak (JAIS) Bahagian Limbang turut  membuat pemantauan di semua masjid dan surau bagi memastikan SOP dipatuhi.

Pegawai Agama Islam Bahagian Limbang Ustaz Awang Abdul Rahim  Awang Rosely berkata setakat ini jemaah yang menunaikan Solat Jumaat semalam mematuhi SOP yang ditetapkan.

Bagaimanapun katanya terdapat surau  yang belum beroperasi kerana perlu menyediakan peralatan dan kemudahan untuk mematuhi SOP yang ditetapkan  seperti menyediakan  alat pengimbas suhu sebelum aktiviti berjemaah dan solat lima waktu dilakukan di surau.

Bagaimanapun bagi surau yang sudah  beroperasi JAIS meminta agar  kadar pematuhan SOP   dipertingkatkan lagi termasuk memakai   pelitup mulut dan sebagainya.

Sebelum ini JAIS turut mengeluarkan garis panduan bagi umat Islam yang menunai solat di masjid serta surau antaranya jemaah hendaklah mengambil wuduk di rumah sebelum pergi ke masjid atau surau, membawa sejadah sendiri atau alas sujud dan menggunakan pelitup muka sepanjang berada di masjid atau surau.

Pada masa yang sama, ramai jemaah yang terlepas daripada menunaikan solat Jumaat minggu ini berharap pihak JAIS dapat memberi kelonggaran jumlah jemaah mengikut keluasan masjid.

Bagi Masjid Besar Darul Ma’amur Lawas, jumlah jemaah yang mampu di muatkan mengikut penjarakan dan SOP adalah lima ratus orang untuk tingkat bawah dan dua ratus orang di tingkat atas.

Oleh Adeng Edrus

See author's posts


Ratu Elizabeth II adakan majlis sambutan peribadi

LONDON: Ratu Elizabeth II mengadakan pertemuan bersemuka dengan pegawai tentera tertinggi Britain pada Rabu lalu, hampir sebulan selepas penampilan terakhirnya di khalayak ramai.

Terdahulu, permaisuri berusia 95 tahun itu menarik diri daripada acara tahunan mengenang kematian Perang Britain pada Ahad lalu dan beberapa penampilan yang dibatalkan sekali gus meningkatkan kebimbangan mengenai kesihatannya.

Tetapi, beliau mengalu-alukan Ketua Staf Pertahanan, Nick Carter di kediaman Windsor Castle di barat London untuk menandakan pengunduran Carter daripada peranan itu.

Carter berpakaian seragam penuh istiadat berbual dengan Ratu yang memakai gaun bunga hijau, oren dan putih di Bilik Oak Istana dan berdiri tanpa bantuan, beberapa minggu selepas dilihat menggunakan tongkat.

Ia adalah kali pertama ratu dilihat melakukan secara peribadi sejak menganjurkan majlis resepsi di Windsor untuk pelabur global pada 19 Oktober lalu.

Keesokan harinya, Istana Buckingham mengumumkan dia telah menarik diri daripada lawatan dua hari yang dirancang ke Ireland Utara dan telah dinasihatkan untuk berehat atas alasan perubatan.

Tetapi dalam masa 24 jam, pegawai diraja terpaksa mengesahkan laporan akhbar bahawa beliau bermalam di sebuah hospital swasta di tengah London selepas ujian yang tidak ditentukan.

Pembantu menegaskan penginapan semalam adalah atas ‘sebab praktikal’ dan menyambung semula ‘tugas ringan’, termasuk mengadakan panggilan video dengan duta yang akan datang.

‘Dia baik-baik saja’- Putera Charles

Spekulasi mengenai kesihatannya didorong pada 26 Oktober, bagaimanapun, apabila Ratu Elizabeth II menarik diri daripada penampilan yang dirancang di sidang kemuncak perubahan iklim Pertubuhan Bangsa-Bangsa Bersatu (PBB) bulan ini.

Sekali lagi, ia mengikuti ‘nasihat untuk berehat’ daripada doktor. Beliau menghantar mesej video kepada pemimpin dunia, menggesa mereka untuk mengambil tindakan kolektif untuk menghentikan pemanasan global yang semakin parah.

Anak sulung dan warisnya, Putera Charles, 73, menghadiri acara itu semasa ketiadaannya dan kini mewakilinya dalam lawatan luar negara ke Jordan dan Mesir.

“Dia baik-baik saja,” kata Putera Wales kepada Sky News dari Jordan pada Rabu lalu.

“Apabila anda mencapai usia 95 tahun, ia tidak semudah dahulu,” tambahnya sambil ketawa.

Perdana Menteri Britain, Boris Johnson telah berusaha untuk meyakinkan orang ramai tentang kesihatan Ratu Elizabeth II.

Pada Ahad lalu, Johnson bertemu dengan Ratu Elizabeth II, tetapi tanpa kamera, pada Rabu sebelumnya, memberitahu wartawan, “Beliau (Ratu Elizabeth II) sangat sihat.”

Pegawai istana menyalahkan jadual ratu yang padat sejak pulang daripada percutian musim panas tahunannya ke estet Balmoral di timur laut Scotland.

Beliau telah mengekalkan penglibatan awamnya sejak kematian suaminya selama 73 tahun, Putera Philip pada April lalu, termasuk menjadi tuan rumah kepada pemimpin Kumpulan 7 (G7) pada sidang kemuncak di Cornwall pada Jun lalu. –AFP

See author's posts


Minuman keras seludup RM434,699.41 dirampas

SIBU: Jabatan Kastam Diraja Malaysia (JKDM) menerusi Cawangan Penguatkuasaan Sibu berjaya menggagalkan cubaan seludup dua buah kontena mengandungi minuman keras disyaki belum lulus kastam.

Dalam kenyataan media yang dikeluarkan JKDM Sarawak, semalam,  sekitar 8.15 pagi, pasukan anggota Unit Operasi Darat, Cawangan Penguatkuasaan, JKDM Sibu dengan dibantu oleh pegawai penguatkuasaan JKDM Sarikei bertindak atas maklumat orang awam telah mengekori serta memintas satu buah lori trailer yang membawa dua buah kontena yang disyaki membawa barang belum lulus kastam ke arah Kuching.

“Trailer tersebut berjaya ditahan di kawasan di antara Sarikei dan Saratok.

“Hasil pemeriksaan ke atas dua buah kontena tersebut telah menjumpai kontena dipenuhi dengan dagangan minuman keras yang disyaki belum lulus kastam,” ujar Pengarah Kastam Negeri Sarawak, Dato’ Sharifah Halimah Tuanku Taha.

Hasil pemeriksaan, pasukan JKDM berjaya menjumpai sebanyak 26,409.60 literminuman keras dengan anggaran nilai RM274,042.20serta jumlah anggaran duti kastam yang terlibat berjumlah RM434,699.41.

Justeru, barang kes disita di bawah Seksyen 135(1)(d), Akta Kastam 1967 dan dibawa ke pejabat Penguatkuasaan JKDM Sibu untuk tindakan selanjutnya.

Manakala, tiga rakyat tempatan sebagai pemandu dan dua orang kelindan lori trailer tersebut turut ditahan di bawah Akta Kastam, 1967 untuk membantu siasatan.

Turut ditahan sama adalah sebuah lori trailer dianggarkan bernilai RM150,000.00.

Menurut JKDM, minuman keras tersebut diangkut menggunakan jalan darat dengan kuantiti yang besar menggunakan kontena seperti barang biasa lain untuk mengelirukan pihak penguatkuasa dan dipercayai barangan seludup tersebut untuk bekalan pasaran musim perayaan Hari Gawai yang bakal tiba.

Kes akan disiasat di bawah Seksyen 135(1)(d) Akta Kastam 1967, yang mana jika sabit kesalahan, pesalah akan didenda tidak kurang daripada 10 kali ganda amaun duti Kastam atau RM100,000.00 mengikut mana-mana amaun yang lebih besar dan tidak melebihi 20 kali ganda nilai amaun duti Kastam atau RM500,000.00 mengikut mana-mana amaun yang lebih besar, ataupun penjara tidak kurang dari enam bulan dan tidak melebihi lima tahun, atau kedua-duanya sekali.

See author's posts


Dayang Noorazah agi aus ke penemu

SIMANGGANG: Chalun mua baru Gabungan Parti Sarawak (GPS) ke bediri ba sitak Kunsil Nengeri (DUN) Lingga, Dayang Noorazah Awang Sohor, 33, ngaku iya empu agi biak enggau berebutka kerusi maya Pengawa Bepilih Besai Ke-12 (PRN-12).

Lebuh dirandau pengarang berita ba Palan Meri Nama Chalun N28 Lingga, Dewan Suarah Sri Aman kena Hari Satu ke udah madahka diri agi aus ke penemu ari bala tuai ke agi dulu suba enti nyema dipilih rayat DUN Lingga sereta nyadi tuai sida iya.

“Ukai nya aja, aku mega begunaka penemu ari orang bukai sereta sukung ari semua rayat enti sida iya meri kuasa ngasuh aku nyadi pengari rayat DUN Lingga ke baru.

“Aku pechaya rayat DUN Lingga deka meri penemu, komen enggau sukung laban sida agi sayauka Sarawak di dalam ati diri empu,” ku iya.

Kelimpah ari nya Dayang mega deka ngemeranka pengawa mutarka penanggul ke bisi nyadi ba Lingga enda ngira chara pengidup raban bansa enggau agama rayat enti dipilih nyadi pengari rayat.

Ku iya, penanggul ke dulu suba mega deka diperatika dikena ngemanahka agi kaul rayat sereta ngemansangka infrastruktur ngambika meri penyenang ngagai rayat ba DUN Lingga.

“Semua ruang bilik ba DUN Lingga ke enda ulih nyambung pelajar bala anak sida iya laban kurang penatai pemisi ketegal pengelekai pandemik Covid-19 mega deka diperatika.

“Ketegal nya aku enggau injin parti terus deka bekimpin nitihka Prosedur Operasi Standard (SOP) PRN-12 dikena nentuka pemenang GPS ba DUN Lingga,” ku Dayang.

Dulua ari tu kerusi DUN Lingga nyadi angat laban bisi pekit enam sukut berebutka kerusi DUN ke nyengkaum GPS, Parti Sarawak Bersatu (PSB), Parti Keadilan Rakyat (PKR), Parti Bumi Kenyalang (PBK), Parti Sedar Sarawak (SEDAR) enggau Bibas.

Kelimpah ari Dayang, bisi lima iku agi chalun ke sama bela bediri iya nya Dato Wan Abdillah Edruce Abdul Rahman (PSB), Abang Abdul Kassim Abang Bujang (PKR), Baha Imam (PBK), Abang Ahmad Abang Suni (SEDAR) enggau Mohd Sepian Abang Daud ke nyadi chalun bibas.

See author's posts


72 tan Nanas diagihkan

LEBIH daripada 72 tan nanas  dihantar ke Pusat Khidmat Ahli Dewan Undangan Negeri (ADUN) Dalat di Daerah Kecil Oya baru-baru ini.

Merupakan hasil tanaman seramai 127 pekebun di Daerah Dalat, jumlah tersebut melibatkan penghantaran sebanyak sembilan kali bermula daripada 28 Jun hingga 14 Julai lalu.

Lambakan nanas di Oya dan Dalat berkenaan berlaku akibat Perintah Kawalan Pergerakan (PKP) yang menyaksikan ia sukar  untuk dijual pada tempoh tersebut.

Untuk meringankan sedikit kerugian yang dialami oleh perkebun-pekebun terbabit, kerajaan melaksanakan strategi proaktif dengan membeli hasil pertanian itu melalui Pertubuhan Peladang Kawasan Oya/Dalat.

AGIHAN KEPADA PENDUDUK TEMPATAN

Menurut Menteri Kebajikan, Kesejahteraan Komuniti , Wanita, Keluarga dan Pembangunan Kanak-Kanak, Dato Sri Fatimah Abdullah, ia diagihkan semula kepada penduduk tempatan.

“Lepas itu ia diagihkan secara percuma kepada tempat ibadat contohnya masjid, surau, gereja, chapel, kuil dan juga penduduk kampung.

“Pengagihan nanas dibantu oleh petugas Pusat Khidmat ADUN Dalat dan Jawatankuasa Kemajuan dan Keselamatan Kampung (JKKK) setiap kampung. Sambil membantu pekebun yang terlibat,  usaha  ini juga adalah sebagai pekongsian rezeki semasa PKP untuk kawasan saya,” kata Dato Sri Fatimah Abdullah.

Pada masa yang sama, beliau menganggap nanas yang tidak terjual itu bersifat sementara sahaja. Beliau menasihatkan pekebun nanas tempatan untuk mengusahakannya secara kumpulan atau kelompok untuk memastikan kelestariannya atau pengeluaran mampan.

“Kalau mereka mengusahakannya secara berkumpulan mereka dapat mengeluarkannya dengan konsisten. Menerusi konsistensi itu, mereka boleh mewujudkan suasana pemasaran yang berskala besar dan bukan bermusim sahaja,” katanya.

Untuk memastikan ia sentiasa ada, tambah Fatimah, mereka boleh menanamkannya dengan berpetak atau lot-lot tertentu mengikut usia nenas itu sendiri.

“Umpamnya, ia membesar berperingkat-peringkat untuk memastikan pengeluran sepanjang tahun. Ia untuk memastikan pengeluaran terus menerus untuk sepanjang musim. Ini amat penting kalau kita nak memasarkannya ke pasaran yang lebih meluas lagi,” katanya.

WUJUDKAN PUSAT PENGUMPULAN NANAS

Antara kaedah kerjasama itu, tambahnya mereka juga boleh mewujudkan pusat pengumpulan nanas untuk dipasarkan di dalam dan luar kawasan.

Beliau menambah bahawa mereka harus kreatif dan proaktif dengan mempelbagaikan usaha mereka dengan melibatkan industri huluan dan hiliran nanas.

“Bagi industi huluan ialah dengan menjual nanas itu segar dari hutan, dan ia juga melibat proses tertentu termasuk pembungkusannya. Kita tahu nanas ini tahannya mungkin selama seminggu sahaja, justeru kecepatannya sampai kepada pengguna  itu adalah amat penting,” katanya.

Manakala produk hiliran, ujar beliau lagi, ia boleh dijadikan jem, pais, dan manisan, dengan syarat untuk mendapat pasaran luar, kualitinya harus diberi perhatian.

Beliau juga menyentuh tentang mengilangnya atau nanas tin,  namun ia memerlukan modal yang besar, dan  sekali lagi kerjasama di antara pekebun nanas itu diperlukan.

Walaupun tidak menekan tentang koperasi, beliau seolah-seolah menganggap ia adalah satu platform yang boleh dipertimbangkan oleh pekebun tempatan.

“Jika diusahakan secara kumpulan, ia juga memudahkan pihak tertentu menyalurkan bantuan dana dan sebagainya. Kalau zaman dahulu kita boleh memikir untuk kegunaan atau makan sendiri sahaja akan tetapi  jika ingin menjadikan  prinsip bahawa pertanian itu adalah peniagaan sesuatu harus dilakukan secara lebih agresif lagi,” tambah beliau.

SOKONGAN AKTIVITI PENANAMAN NANAS

Sokongan beliau terhadap aktiviti penanaman nanas tempatan dimanifestasikan dengan lawatannya ke sebuah kebun nanas di Sungai Kut Muara Dalat pada pertengahan Ogos lalu.

Fatimah menyatakan kekaguman beliau terhadap semangat gigih pekebun muda, Justino Peter Bagang, yang menunjukkan bahawa sesuatu kejayaan itu bukan datang menggolek.

Sebaliknya, ia memerlukan ikhtizam yang tinggi dan berbekalkan ketekunan dan keinginan untuk belajar daripada kesilapan.

“Berbekalkan semangat waja untuk berjaya dalam bidang pertanian seorang pemuda daripada Kampung Sungai Kut, Justino dan abangnya Zimmy telah berjaya menanam 50,000 pohon nanas di tanah berkeluasan 15 ekar,” ujarnya.

Selain  kegigihan, ketekunan, kerajinan belajar dari kesilapan, kata Fatimah, Justino juga mengikut kursus untuk menambahkan pengetahuan dalam bidang penanaman nanas berkenaan.

“Dia juga mengadakan lawatan sambil belajar, mendapat nasihat daripada mereka yang pengalaman, tunjuk ajar termasuk daripada Lembaga Pembangunan Nanas Malaysia (LPNM).

“Alhamdulillah sekarang sudah nampak hasilnya. Projek ini dimulakan mereka  pada tahun 2018, namun katanya ia bukan mudah kerana mereka telah melalui banyak cabaran.

“Banyak yang perlu beliau pelajari untuk mencapai ke tahap sukses yang diingini. Saya percaya satu hari nanti impian beliau sekeluarga akan menjadi kenyataan. Insya-Allah,” tambah Fatimah lagi.

Oleh HENRY B SIYU

See author's posts


Lelaki mabuk baring dalam parit

MIRI: Seorang lelaki dipercayai mabuk ditemui terbaring di dalam parit sedalam dua meter di Jalan Pujut 7 di sini, semalam.

Lelaki berusia 40-an itu ditemui dalam keadaan tidak sedarkan diri di dalam parit tersebut oleh orang awam sekitar jam 11 malam.

Sumber berkata, pasukan bomba terpaksa dipanggil bagi membantu mengangkat keluar lelaki tersebut dari parit.

“Pada mulanya, mangsa disangkakan terlibat kemalangan jalan raya, tetapi tiada kenderaan ditemui di tempat kejadian.

“Lelaki itu dipercayai terlalu mabuk dan tidak sedarkan diri ,” katanya.

Katanya, lelaki itu didapati mengalami cedera di bahagian dahi dan hidung kemudiannya diserahkan kepada pihak paramedik kesihatan sebelum dibawa ke Hospital Miri untuk tindakan lanjut.

Oleh Liong Chai Ling

See author's posts


Dana RM840,000 bina rumah panjang baharu

MARUDI : Menteri Muda Kerajaan Tempatan merangkap Ahli Dewan Undangan Negeri Marudi Datu Dr Penguang Mangil berkata kerajaan Sarawak melalui Jawatankuasa Bencana Negeri yang dipengerusikan Timbalan Ketua Menteri Sarawak Datuk Amar Douglas Uggah Embas telah meluluskan bantuan kewangan RM840,000 untuk penduduk yang ingin mendirikan rumah panjang baharu.

Katanya bantuan ini disalurkan untuk penduduk yang terjejas setelah rumah panjang mereka musnah akibat kebakaran Beliau memaklumkan demikian ketika mengadakan sesi randau bersama penduduk Rumah Langat anak Anthony Collins di Nanga Majang Tinjar.

Dalam pada itu Penguang menegaskan bahawa tahun lepas beliau juga pernah menyalurkan peruntukan Projek Kecil Luar Bandar (MRP) berjumlah RM85,000 kepada Rumah Langat bagi menyediakan persiapan untuk pembinaan rumah panjang mereka.

“Untuk kawasan ini projek-projek rakyat iaitu projek bekalan elektrik luar bandar (RES N76 Fasa-1) juga sedang dilaksanakan dan kerja-kerja baik pulih jalan pula akan bermula tidak lama lagi,” ujarnya.

Pada majlis tersebut Penguang turut menyerahkan cek peruntukan MRP berjumlah RM15,000 kepada Jawatankuasa Kemajuan dan Keselamatan Kampung (JKKK) Rumah Langat dan RM5,000 kepada Biro Wanita rumah panjang berkenaan.

Turut hadir Pegawai Daerah Beluru, Alfred Geling serta ketua-ketua masyarakat lain.

Oleh Jiku Juguong

See author's posts


Pustaka Sibu sasar 5 peratus populasi guna perkhidmatan

SIBU: Pustaka Negeri Sarawak, Sibu mensasarkan sekurang-kurangnya lima peratus daripada kira-kira 300,000 populasi penduduk Sibu menggunakan kemudahan dan perkhidmatan yang disediakan di perpustakaan tersebut.

Menurut Ketua Pegawai Eksekutif (CEO) Pustaka, Dr Rashidah Bolhassan, seramai 6,511 orang telah berdaftar sebagai ahli Pustaka Negeri Sarawak, Sibu sejak dibuka pada 15 September lalu.

“Pustaka Negeri Sarawak, Sibu merupakan portal untuk wilayah tengah yang meliputi beberapa bahagian di Sibu, Mukah, Kapit dan Sarikei.

“Penduduk di Sibu harus menggambil kesempatan ini untuk berkunjung ke Pustaka Sibu untuk menikmati pelbagai kemudahan dan perkhidmatan maklumat yang telah disediakan untuk semua,” katanya pada sidang media, semalam.

Hadir sama Pengurus Wilayah Pustaka Negeri Sarawak, Sibu Fairul Azil Banchit dan Timbalan CEO (Perkhidmatan) Pustaka Negeri Sarawak Arpah Adenan.

Menurutnya lagi, Pustaka Negeri Sarawak, Sibu juga yang pertama menyediakan Bilik Warga Emas di samping mesra Orang Kelainan Upaya dan ruang untuk kanak-kanak.

Katanya, pihak Pustaka Negeri Sarawak, Sibu juga mengalu-alukan maklum balas daripada pengunjung serta warga Sibu berhubung perkhidmatan dan kemudahan yang disediakan agar dapat dipertingkatkan lagi pada masa akan datang.

Dalam pada itu, beliau berkata bahawa Ketua Menteri Datuk Patinggi Abang Johari Tun Openg dijadual akan merasmikan Majlis Perasmian Pustaka Negeri Sarawak, Sibu pada pada 21 Oktober ini.

Berikutan pematuhan prosedur operasi standard (SOP), jelasnya, majlis ini hanya akan dihadiri seramai 250 orang tetamu sahaja.

Pada majlis itu juga katanya, akan berlangsung penyampaian Anugerah Perpustakaan Awam Ketua Menteri Sarawak 2020 yang akan disampaikan sendiri oleh Ketua Menteri.

“Penganjuran anugerah ini bertujuan sebagai salah satu usaha untuk menekankan pentingnya perpustakaan dalam sesuatu komuniti.

“Para juri adalah dari Persatuan Pustakawan Malaysia, Ketua Pustakawan Universiti Malaya, dan Pengurus Pusat Pengurusan Pengetahuan Bank Negara,” katanya.

Akan turut berlangsung adalah pelancaran buku Pustaka Negeri Sarawak: ‘our page turning 20’ iaitu dokumentasi kepada komitmen yang telah diberikan oleh Kerajaan Negeri Sarawak, Lembaga Pengurusan, kakitangan, pengguna dan semua pihak berkenaan.

Oleh Nurzilla Mohamad

See author's posts


Messi menentang Neymar

PEMAIN bintang Lionel Messi dipanggil untuk menyertai skuad kebangsaan Argentina dan akan menghadapi rakan sepasukannya di Paris Saint-Germain, Neymar dan Brazil dalam perlawanan kelayakan Piala Dunia 2022 bulan depan.

Pertemuan genting CONMEBOL pada 6 September depan akan menandakan kali pertama kedua-dua ikon itu saling berhadapan sebagai rakan sepasukan Paris SG, dan akan datang kurang daripada dua bulan setelah Messi memberi inspirasi kemenangan 1-0 Argentina ke atas Brazil dalam final Copa America.

Pertemuan yang sangat dinanti-nantikan antara dua perlawanan kelayakan Piala Dunia yang lain, dengan Argentina menentang Venezuela pada 3 September depan dan Bolivia seminggu kemudian.

Brazil mendahului kumpulan kelayakan CONMEBOL dengan 18 mata sempurna daripada enam perlawanan, sementara Argentina di tempat kedua dengan 12 mata dan juga tidak tewas.

Messi memenangi trofi antarabangsa pertamanya pada bulan Julai ketika dia membantu Argentina mengakhiri penantian 27 tahun untuk trofi utama dengan mengecewakan Brazil di stadium Maracana di Rio de Janeiro.

Pemain bintang kedua negara belum bermain bersama musim ini kerana kedua-duanya telah diberi rehat panjang oleh Paris SG berikutan kejohanan Copa mereka.

Setelah lebih daripada dua dekad bermain di Barcelona, Messi dijangka akan membuat penampilan pertamanya untuk Paris SG hujung minggu ini di Reims.

Jurulatih Argentina, Lionel Scaloni, tidak membuat kejutan dalam pemilihan skuadnya dengan pemain Inter Milan, Lautaro Martinez dan Paulo Dybala dari Juventus termasuk di antara pilihan barisan serangan yang menakutkan, walaupun pemain baharu Barca, Sergio Aguero tidak tersenarai kerana kecederaan.

Dua pemain Paris SG lain, Angel Di Maria, yang menjaringkan gol kemenangan dalam final Copa America, dan Leandro Paredes berada dalam skuad.

Pemain pertahanan Paris SG, Marquinhos akan bergabung dengan Neymar dalam skuad Brazil. – AFP

See author's posts


Kawal harga ayam, utamakan bekalan mencukupi

PENJELASAN … Tan Sri Annuar Musa ketika sidang media selepas mempengerusikan mesyuarat Pasukan Khas Jihad Tangani Inflasi di Kuala Lumpur, semalam.

KUALA LUMPUR: Kerajaan akan terus memberi keutamaan dalam memastikan bekalan ayam bagi pengguna domestik adalah mencukupi, kata Pengerusi Pasukan Khas Jihad Tangani Inflasi Tan Sri Annuar Musa.

Annuar berkata beliau akan membuat suatu pemakluman berhubung langkah seterusnya, setelah Kabinet memutuskan dasar dalam mesyuarat Jemaah Menteri yang akan diadakan hari ini.

“Cuma yang perlu saya sampaikan kepada masyarakat, kita mengekalkan dasar di mana harga ayam perlu terus dikawal dan juga keutamaan ke tahap kecukupan bekalan domestik kekal menjadi satu keutamaan,” katanya pada sidang media selepas mempengerusikan mesyuarat Pasukan Khas Jihad Tangani Inflasi di sini semalam.

Menurut Annuar yang juga Menteri Komunikasi dan Multimedia, setakat ini kerajaan menetapkan dasar, harga ayam dalam negara ditetapkan pada harga siling RM9.40 sekilogram sehingga 31 Ogos dan mengadakan kaedah memberi subsidi kepada penternak pada kadar RM1.20 bagi setiap sekilogram ayam dikeluarkan.

Katanya sehingga kini, RM888 juta bayaran dibuat kepada pengusaha dan mengambil kira semua perkara tersebut, pasukan khas itu akan membuat perakuan kepada mesyuarat Jemaah Menteri esok berhubung dasar seterusnya, iaitu berkaitan harga maksimum ayam dan dasar melibatkan subsidi selepas 31 Ogos.

Pada masa sama, Annuar berkata pasukan khas itu perlu memberi perhatian kepada kebajikan industri penternakan ayam dan keseimbangan antara industri mapan, iaitu pengeluar terus aktif mengeluarkan sejumlah ayam dengan bilangan tertentu dengan keperluan domestik ketika ini memerlukan kira-kira 69 juta ayam setiap bulan.

“Untuk memastikan negara kita sentiasa mempunyai bekalan cukup (iaitu) kira-kira 69 juta ekor (ayam) sebulan, kita mengekalkan dasar membenarkan pengimportan ayam bulat, dasar itu masih dikekalkan, sementara dasar tidak membenarkan eksport buat masa ini juga akan hanya diputuskan oleh mesyuarat Jemaah Menteri.

“Jadi perkara-perkara ini akan dibincangkan esok dengan jawatankuasa (pasukan khas), akan memaklumkan secara terperinci status dan kedudukan bekalan dan juga permintaan, serta kita telah pun selesai mendapatkan maklumat asas tentang bagaimana sektor pengeksportan ayam itu berlaku pada masa ini,” katanya.

Annuar berkata pasukan khas turut menerima pandangan daripada pemain industri, bahawa keperluan negara untuk mengeksport ayam merupakan suatu keperluan yang perlu dipertimbangkan.

Justeru, beliau berkata ekosistem bekalan, penawaran dan eksport ayam perlu diperbetulkan terlebih dahulu, sehingga negara mempunyai satu dasar lebih jelas serta kaedah kawalan lebih teratur, termasuk mempunyai dasar lebih jelas dan data lebih tepat bagi membolehkan keputusan selanjutnya dapat dilakukan.

“Jadi ini semua akan dibincangkan esok dan kita akan maklumkan selewat-lewatnya pada mesyuarat kita yang akan datang, minggu depan,” katanya.

Sementara itu, beliau berkata pasukan khas itu akan mendapatkan maklum balas Lembaga Minyak Sawit Malaysia, yang akan menentukan harga purataminyak masak bagi Ogos, dan daripada maklumat tersebut, mereka akan melihat kepada penetapan harga maksimum minyak masak seperti diumumkan sebelum ini. – Bernama

See author's posts


Nestle tutup kilang, ibu pejabat di Myanmar

YANGON: Masa depan seramai 138 pekerja di kilang dan ibu pejabat Nestle di Myanmar masih belum diketahui.

Ini susulan pengumuman syarikat gergasi pengeluar makanan dan minuman (F&B) bertaraf dunia yang ditubuhkan pada 1866 di Vevey, Switzerland itu akan menghentikan semua pengeluaran di Myanmar.

Menurut jurucakap pada Isnin, antara faktor ialah firma terbaharu menarik diri dari negara itu selepas rampasan kuasa tentera pada dua tahun lalu.

Negara Asia Tenggara itu bergolak sejak tentera menggulingkan kerajaan Aung San Suu Kyi, mencetuskan pergolakan yang meluas dan menjejaskan ekonomi.

Seorang jurucakap kepada AFP berkata, kilang Nestle di hab komersial Yangon dan ibu pejabatnya akan berhenti beroperasi tanpa memberikan jangka masa atas faktor ketidaktentuan ekonomi.

Nestle menjual kopi segera Nescafe, mi Maggi dan minuman malt coklat Milo di Myanmar.

Sebuah firma Myanmar sebaliknya akan memasarkan dan mengedarkan produk Nestle dari Thailand, Malaysia dan Filipina, kata jurucakap itu.

“Kami akan melakukan semua yang kami mampu untuk menyokong semua orang yang terjejas oleh keputusan ini,” tambah mereka.

Sekumpulan syarikat asing sejak itu telah keluar daripada pasaran, termasuk gergasi minyak TotalEnergies dan Chevron, dan operator telekomunikasi Norway Telenor.

Ramai pelabur asing berpusu-pusu ke Myanmar selepas pemerintahan tentera melonggarkan cengkaman pemerintahannya pada 2011, sekali gus membuka jalan bagi melakukan perubahan demokratik dan liberalisasi ekonomi di negara itu yang didiami lebih 50 juta orang.

Menurut Pertubuhan Buruh Antarabangsa, ekonomi telah terjejas oleh kejatuhan rampasan kuasa 2021, dengan lebih sejuta orang kehilangan pekerjaan.

Pukulan itu mencetuskan pertempuran semula dengan kumpulan pemberontak etnik serta berpuluh-puluh pasukan pertahanan rakyat telah muncul untuk memerangi junta.

Lebih 3,000 orang telah terbunuh dalam tindakan keras tentera terhadap pembangkang sejak ia merampas kuasa dan lebih 19,000 telah ditangkap, menurut kumpulan pemantau tempatan.

Nestle menjana jualan sekitar $95 bilion di seluruh dunia tahun lepas. – AFP

See author's posts


Jom! Sertai Pertandingan Membuat Kuih Bulan Bersalji Kreatif

KUCHING : Mereka yang berbakat dan berminat membuat Kuih Bulan dipelawa menyertai Pertandingan Membuat Kuih Bulan Bersalji Kreatif yang akan diadakan pada 20 September ini, mulai jam 1:00 petang hingga 4:30 petang di Aeroville Mall, Jalan Stutong.

Pertandingan yang adakan bersempena Festival Pertengahan Musim Luruh 2020 ini dianjurkan oleh Persatuan Tukang Masak How Yu dan dijayakan dengan kerja sama rakan media, Utusan Sarawak dan Sin Chew Daily, serta mendapat tajaan daripada AeroVille Mall, Liansin, Anna Liew Buffalo dan Hoi Tin Lau Restaurant Sdn. Bhd.

Penyertaan dibuka kepada warga Kuching tanpa mengira umur dan bangsa tetapi terhad kepada 30 kumpulan sahaja. Setiap kumpulan perlu terdiri daripada dua orang ahli, sama ada dua orang dewasa atau seorang dewasa bersama seorang kanak-kanak.

Sekiranya penyertaan yang diterima melebihi had, pihak penganjur akan membuat cabutan undi. Mereka yang tidak terpilih untuk bertanding boleh datang dengan membawa borang penyertaan bagi melayakkan diri menerima ‘door gift’ serta menyertai cabutan bertuah yang menawarkan hadiah-hadiah menarik.

Pada hari pertandingan, peserta tidak perlu membawa bahan masakan atau peralatan kerana semua keperluan akan disediakan oleh pihak penganjur. Peserta hanya perlu melapor diri 45 minit sebelum pertandingan bermula dan membawa bahan hiasan bagi menghiasi Kuih Bulan masing-masing.

Penghakiman akan dibuat berdasarkan kriteria hiasan (40 markah), reka bentuk kreatif (30 markah), kekemasan (20 markah) dan kebersihan (10 markah) Antara hadiah yang ditawarkan ialah RM200 berserta hadiah istimewa untuk pemenang pertama, RM150 berserta satu hadiah istimewa untuk tempat kedua dan RM100 berserta satu hadiah istimewa untuk tempat ketiga.

Sementara itu 15 kumpulan lagi akan menerima hadiah sagu hati berupa Kek Bulan dan Kuih Bulan serta satu hadiah istimewa.

Sementara itu, mereka yang datang tetapi bukan untuk bertanding juga layak menerima ‘door gift’ dengan syarat membawa bersama borang penyertaan asli.

Borang penyertaan boleh didapati daripada akhbar-akhbar yang menjadi rakan media pertandingan ini. Borang perlu dilengkapi dengan maklumat peserta, dirakam gambar dan dihantar melalui WhatApp ke nombor 016-8078118 atau 0168893813 atau dihantar ke kaunter AeroVille Mall sebelum atau pada 15 September 2020.

See author's posts


Tebing runtuh disangka gempa bumi

KUALA LUMPUR: “Saya terbangun dari tidur selepas dikejutkan dengan satu dentuman kuat serta lantai rumah bergegar seakan gempa bumi,” kata seorang mangsa kejadian tanah runtuh di sebuah pangsapuri Persiaran Syed Putra, di sini pada Khamis lepas.

Mangsa kejadian yang hanya mahu dikenali sebagai Sarah,16, berkata, sewaktu kejadian dia tertidur selepas menonton televisyen di ruang tamu.

“Saya terlena di atas sofa dan terkejut dengar dentuman itu, terus ke bilik ibu kerana ketakutan.

“Dalam keadaan kelam-kabut itu, saya bersama ibu meninjau ke luar tingkap dan mendapati tanah dari tebing atas telah runtuh,” katanya, kepada Bernama di lokasi kejadian.

Sarah berkata, dia terbangun pada kira-kira 9.45 malam dan bergegas melakukan pemeriksaan melihat tanah sudah memenuhi bahagian luar rumahnya.

“Akibat hentakan tanah runtuh itu saya melihat perabot dan barangan peribadi di dalam rumah berselerak manakala sebuah pintu kaca juga telah pecah,” katanya, yang masih trauma dengan kejadian itu.

Seorang lagi mangsa yang dikenali sebagai Raymond Lee, 45, berkata, beliau sekeluarga mengambil keputusan untuk tinggal di hotel kerana bimbang keadaan tanah yang masih belum stabil.

“Tanah runtuh di pangsapuri ini pernah berlaku pada 10 tahun lepas namun tidak seteruk ini sehingga bergegar rumah dibuatnya.

“Sebenarnya tanah runtuh ini berlaku kerana tebing tanah yang tidak begitu kukuh dan menunggu masa untuk runtuh serta tidak mendapat perhatian pihak bewajib,” katanya.

Sementara itu, sumber polis daripada Bahagian Pengurusan Ibu Pejabat Polis Daerah (IPD) Brickfields menyatakan, orang awam tidak dibenarkan memasuki kawasan pangsapuri berkenaan.

“Kawalan dilakukan di kawasan berkenaan sejurus kejadian bagi menjaga barangan awam dan keselamatan penduduk kawasan sekitar,” katanya, sambil menambah punca tebing runtuh masih dalam siasatan.

Sebelum ini, Bernama melaporkan 11 penghuni di sebuah pangsapuri tiga tingkat di Persiaran Syed Putra berdepan detik cemas apabila tebing tanah berhampiran kediaman mereka runtuh akibat hujan lebat pada 1 Oktober lepas.

Kesemua 11 penghuni rumah terlibat dinasihatkan meninggalkan kediaman mereka atas faktor keselamatan selepas Dewan Bandaraya Kuala Lumpur membuat penilaian ia tidak selamat diduduki.

— Bernama

See author's posts


Lelaki sesat ditemui selamat

BINTULU: Mangsa yang dikatakan sesat ketika memasang jerat di dalam hutan Batu 38, Jalan Bintulu-Miri, selamat dijumpai sekitar 6.15 petang kelmarin.

Ketua Balai Bomba dan Penyelamat Bintulu, Christus Buson berkata, mangsa ialah Adi Bigot, 27, dikatakan hilang di dalam hutan sekitar 1.07 petang Isnin lalu.

“Mangsa telah dijumpai orang oleh orang awam yang melalui jalan ke Simpang Bakun anggaran 10km dari Pos Kawalan Bomba pada 6.15 petang,” katanya.

Menurutnya, mangsa dilaporkan hilang di hutan (seorang diri) ketika memasang jerat binatang pada pagi Ahad lalu dan sehingga sehingga tengah hari Isnin mangsa tidak balik ke rumah.

“Laporan polis dibuat oleh saudara mangsa pada kelmarin (Isnin) untuk bantuan mencari dan menyelamat mangsa,” katanya.

Jelas beliau, anggota mencari dan menyelamat (SAR) melakukan pencarian di kawasan terakhir tempat mangsa memasang jerat dan radius pencarian 3km dari PKB.

Katanya, mangsa dijumpai dalam keadaan selamat dan operasi tersebut pihak bomba dan polis turut dibantu oleh penduduk kampung.

Oleh Ellie Edward

See author's posts


46 ingkar PKPB di pusat hiburan ditahan

KUALA LUMPUR: Seramai 46 individu ditahan kerana ingkar Perintah Kawalan Pergerakan Bersyarat (PKPB) ketika  berkunjung ke sebuah pusat hiburan  di Kota Damansara,   dekat sini, malam Jumaat lepas.

Ketua Polis Daerah Petaling Jaya ACP Nik Ezanee Mohd Faisal berkata, dalam serbuan jam 8.45 malam itu, kesemua individu berusia  18 hingga 47 tahun itu dikenakan  kompaun RM1,000 selaras Seksyen 3(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Selain mereka, katanya, seorang lelaki warga tempatan berusia 43 tahun turut ditahan dalam serbuan itu kerana mengupah pekerja warga asing tanpa permit kerja yang sah, selain pihaknya turut merampas resit dan wang tunai berjumlah RM3,550.

“Lapan warga asing berusia 21 hingga 38 tahun yang berada dalam premis turut ditahan kerana melanggar syarat visa lawatan dan disyaki bekerja di premis itu. Mereka  ditahan dan disiasat mengikut Seksyen 55B Akta Imigresen 1959/633 dan Seksyen 39(b) Peraturan- Peraturan Imigresen 1963,” katanya, dalam kenyataan semalam.

Dalam perkembangan lain, empat lelaki berusia 25 hingga 54 tahun ditahan kerana memandu di bawah pengaruh alkohol dalam Op Mabuk dan Pencegahan Jenayah di daerah Petaling Jaya, awal pagi semalam.

Nik Ezanee berkata, pihaknya turut mengeluarkan lapan saman atas pelbagai kesalahan trafik dan kesemua mereka yang ditahan disiasat mengikut Seksyen 45(A)1 Akta Pengangkutan Jalan 1987.

Dalam perkembangan berasingan   Nik Ezanee berkata, polis  berjaya menumpaskan sindiket curi dalam bangunan dengan menahan tujuh lelaki tempatan di Bangunan Tropicana Grande dekat sini, petang Jumaat lepas.

Menurutnya, suspek berusia lingkungan 16 hingga 53 tahun ditahan kira-kira jam 3.30 petang dan berjaya merampas pelbagai hasil curian barangan rumah antaranya sofa, televisyen,   peti sejuk dan kerusi serta meja.

“Kesemua suspek ditahan reman empat hari dan kes disiasat mengikut seksyen 380 kanun keseksaan, ” katanya. – Bernama

See author's posts


Penanaman padi moden

KOPERASI Pertanian Sri Aman Berhad atau dikenali sebagai KPSAB kini sedang mentransformasikan aktiviti penanaman padi dalam sekitar kawasan Bijat dan Gran/Stumbin di Sri Aman.

Ia terbukti apabila koperasi tersebut mahu melaksana projek perintis penanaman padi moden bagi musim 2021/2022 bertempat di Blok L4-2 dalam kawasan ‘Bijat Land District’ di sini pada tahun ini.

Sambil dibantu selia oleh pihak pihak Kawasan Pembangunan Pertanian Bersepadu (IADA) Batang Lupar, projek ‘pilot’ ini akan melibatkan kerja membersihkan kawasan, membajak dan pengairan.

Ia juga akan melibatkan kerja perparitan dan penuaian dengan bahan-bahan penting seperti baja, racun rumpai dan racun serangga turut disediakan bagi menjayakan projek perintis berkenaan.

“Projek Perintis Penanaman Padi Moden di Blok L4-2 dalam kawasan Bijat Land District ini dianggar menelan kos sebanyak RM50,000 dan telah diluluskan oleh pihak Jabatan Pertanian pada 21 April lepas.

“Sekiranya berjaya maka tapak projek perintis ini nanti menjadi contoh cara penanaman padi moden di kawasan Bijat khasnya dan Daerah Sri Aman amnya,” kata Setiausaha KPSAB, Kiben Jaya.

Beliau turut menambah bahawa pengenalan projek perintis ini nanti akan dapat menarik perhatian para pesawah di Bijat dan Gran/Stumbin untuk beralih kepada kaedah penanaman padi moden berbanding kaedah tradisional.

“Perlaksanaan projek perintis berkenaan dilihat bersesuaian dengan visi pihak kami iaitu KPSAB selaku nadi penggerak aktiviti penanaman padi moden di kawasan Batang Lupar, Sri Aman.

“Justeru diharap agar projek perintis ini nanti akan memberi laluan kepada semua pesawah padi di Bijat dan Gran/Stumbin untuk mula menanam padi secara moden dengan lebih produktif pada masa akan datang,” kata beliau.

Terdahulu KPSAB telah didaftar pada 17 Oktober 2019 sebelum koperasi berkenaan bertindak berdaftar dengan Angkatan Koperasi Kebangsaan Malaysia Berhad atau ANGKASA pada 1 Disember 2020.

Peranan KPSAB lebih tertumpu kepada aktiviti dalam sektor pertanian bermula dari kawasan Tanjung Bijat dan bercadang mahu memperluas rangkaian ke kawasan Banting, Lingga, Gran Stumbin dan Entulang.

Selain mahu melaksana projek perintis penanaman padi moden, koperasi berkenaan juga telah menawarkan perkhidmatan menuai padi untuk para pesawah padi di situ semenjak dua tahun lepas.

Perkhidmatan tersebut melibatkan penggunaan dua jentera menuai padi yang dipinjamkan oleh pihak IADA kepada KPSAB dan mendapat sambutan amat memberangsakan daripada pesawah padi di situ.

Ia terbukti apabila perkhidmatan itu diguna oleh para pesawah sebanyak 396 bagi musim menuai padi tahun 2019/2020 dan 234 kali menjelang Mac lepas bagi musim tahun 2020/2021.

“Kami menyeru para pesawah di Bijat dan Gran/Stumbin agar beralih kepada cara moden pada musim menuai padi akan datang demi menjimatkan kos dan tenaga masing-masing,” kata Kiben.

Oleh VALENTINE NGUMBANG

See author's posts


Status PKP bakal diketahui dalam masa 72 jam

KUALA
LUMPUR: Status arahan Perintah Kawalan Pergerakan (PKP) sama ada dilanjutkan
atau ditamatkan bakal diketahui dalam tempoh kira-kira 72 jam ini selepas ia
dilaksanakan sejak 18 Mac lalu bagi mengekang penularan pandemik Covid-19.

PKP
sepatutnya berakhir pada 14 April ini dan kerajaan dijangka membuat pengumuman
pada Jumaat ini yang pastinya dinantikan rakyat di seluruh pelusuk tanah air.

Jika
diteliti, rakyat mengharapkan ia tidak dilanjutkan selepas memasuki hari ke-22
pelaksanaan PKP semalam dan ingin kembali kepada kehidupan normal, namun
kerajaan pastinya akan membuat keputusan tepat berdasarkan situasi semasa kes
Covid-19 di negara ini.

Untuk
rekod, Malaysia merekodkan 69 kes sporadik Covid-19 setakat ini, iaitu kes yang
tidak diketahui asal usul dan punca jangkitannya, kata Ketua Pengarah
Kesihatan, Datuk Dr Noor Hisham Abdullah.

Sementara
sebanyak 170 kes baharu Covid-19 dengan satu lagi kematian direkodkan setakat
jam 12 tengah hari Selasa lepas, menjadikan jumlah kes positif 3,963 kes membabitkan
keseluruhan 63 kematian.

Kita
juga mungkin boleh berbangga apabila indeks jenayah di seluruh negara turun
sebanyak 70 peratus sepanjang tempoh PKP namun tangkapan individu yang ingkar
PKP di seluruh negara sehingga Selasa sudah mencecah 6,451 orang.

Menyentuh
mengenai operasi sanitasi awam Covid-19, Menteri Kanan (Kluster Keselamatan),
Datuk Seri Ismail Sabri Yaakob berkata, kerajaan melalui Kementerian Perumahan
dan Kerajaan Tempatan (KPKT) telah melakukan 666 operasi sanitasi di 79 zon
termasuk kesemua 18 Zon Merah.

Dalam
tempoh itu, bangunan kerajaan dan Projek Perumahan Rakyat (PPR) turut dinyah
cemar termasuk 24,077 unit rumah PPR.

Pastinya
operasi itu penting kerana kini terdapat satu lagi lokasi di bawah Perintah
Kawalan Pergerakan Diperketatkan (PKPD), yang terbaharu bangunan Malayan
Mansion dan Selangor Mansion di sini.

Sebelum
ini, kerajaan melaksanakan PKPD di tiga kawasan iaitu Simpang Renggam, Kluang,
Johor, Sungai Lui, Hulu Langat, Selangor, dan Menara City One, Jalan Munshi
Abdullah, Kuala Lumpur.

Di
sebalik segala usaha itu, rakyat dan syarikat korporat turut bersama-sama
kerajaan membantu membendung wabak Covid-19 termasuk melalui sumbangan kepada
Tabung Covid-19 yang kini mencecah RM22.6 juta untuk disalurkan kepada pihak
yang berkenaan.

Perdana
Menteri Tan Sri Muhyiddin Yassin melalui hantaran di laman Facebooknya berkata,
sehingga Isnin lalu sejumlah RM5.68 juta dana daripada tabung itu disalurkan
kepada Yayasan Kebajikan Negara (YKN) bagi tujuan pembelian barangan keperluan
harian untuk disumbangkan kepada mereka yang terjejas akibat wabak tersebut.

Muhyiddin
berkata, sebanyak RM195,000 juga disalurkan atas nama Bayaran Ihsan Kematian
kepada 39 waris mangsa jangkitan Covid-19.

Tabung
Covid-19 dilancarkan pada 11 Mac lalu sebagai usaha kerajaan membantu rakyat
yang terjejas ekoran wabak itu.

Justeru,
Malaysia memerlukan kerjasama dan sokongan rakyat secara keseluruhannya dalam
situasi PKP ini bagi mengekang penularan pandemik Covid-19 daripada terus
menular atau memberi kesan yang tidak sepatutnya.

Tunaikanlah
tanggungjawab sebagai rakyat dengan mematuhi peraturan, tidak menyebarkan
berita palsu termasuk di media sosial dan hargailah peranan petugas barisan
hadapan yang sedang berjuang demi keamanan dan keselamatan negara. – BERNAMA

See author's posts


Penyokong Trump merusuh

WASHINGTON: Bangunan Capitol Amerika Syarikat diserbu penunjuk perasaan kelmarin sekali gus mencetuskan ketegangan dan memaksa pengiraan undi elektoral Pilihan Raya Presiden 2020 dihentikan, lapor Agensi Berita Xinhua.

Anggota Parlimen dilaporkan terpaksa dipindahkan ketika penunjuk perasaan yang menyokong Presiden Donald Trump menyerbu masuk ke bangunan itu.

“Bangunan Capitol terdapat ancaman keselamatan, tidak dibenarkan masuk atau keluar, jauhkan diri dari tingkap, pintu. Jika di luar, cari perlindungan,” memetik Polis Capitol.

Anggota Kongres Nancy Mace dari Carolina Selatan, menulis di Twitter “Baru saja mengosongkan pejabat saya di Cannon kerana ancaman. Sekarang kami melihat penunjuk perasaan menyerang Polis Capitol,” tulisnya. “Ini salah … saya sedih dengan apa yang berlaku di negara kita hari ini.”

Seorang wanita dilaporkan berada dalam keadaan kritikal selepas terkena tembakan di bahagian dada ketika di perkarangan Capitol.Sekurang-kurangnya lima termasuk pegawai keselamatan dikejarkan ke hospital.

Trump di Twitternya menulis “semua orang di Capitol diminta bertenang.”

“Tidak perlu keganasan. Hormati undang-undang, lelaki dan wanita hebat kami yang berpakaian biru. Terima kasih!”

Naib Presiden Mike Pence menerusi akaun Twitternya berkata “Keganasan dan kerosakan yang berlaku di Capitol perlu dihentikan sekarang.”

“Sesiapa yang terlibat mesti menghormati pegawai Penguatkuasa Undang-Undang dan segera meninggalkan bangunan itu.”

Dalam satu kenyataan bersama, Speaker Dewan Nancy Pelosi dan Ketua Minoriti Senat Chuck Schumer, ahli Demokrat kongres, mahu “Presiden Trump mengarahkan semua penunjuk perasaan segera meninggalkan Capitol.”

Seluruh Pengawal Negara DC dikerah dan diarah mengawal keadaan, menurut ketua jurucakap Pentagon Jonathan Hoffman.

Virginia turut menghantar 200 pasukan dan menggerakkan unit Pengawal.

Datuk Bandar DC Muriel Bowser pada Rabu mengeluarkan perintah berkurung di seluruh bandar bermula 6.00 petang Rabu hingga 6.00 pagi semalam.

Di Los Angeles, seorang wanita yang maut dipercayai terkena tembakan dalam rusuhan keganasan di bangunan Capitol, Washington semalam, adalah penyokong tegar Presiden Donald Trump.

Mangsa dikenali sebagai Ashli Babbitt, adalah veteran tentera dan sudah berkhidmat di Tentera Udara Amerika Syarikat (AS), menurut laporan akhbar tempatan.

“Wanita berkenaan ialah Ashli Babbitt, seorang veteran 14 tahun dan berkhidmat dengan Tentera Udara AS, ” lapor stesen TV San Diego, KUSI, yang memetik suami wanita itu.

“Dia adalah penyokong kuat Presiden Trump,” tambah laporan itu, mengatakan wanita itu berasal dari San Diego, California.

Polis Washington mengesahkan kematian, tetapi belum mengenal pasti mangsa atau tidak memberikan perincian mengenai keadaan penembakan itu, yang kini dalam siasatan.

Wanita itu dikatakan terkena tembakan di tengah-tengah kejadian rusuhan dalam bangunan Capitol, selepas penyokong Trump yang melakukan tunjuk perasaan bertempur dengan anggota keselamatan.

Dia meninggal di tempat kejadian selepas cedera parah akibat ditembak, kata polis Washington tanpa mengulas lanjut.

Saluran TV Fox 5 melaporkan Babbitt memiliki perniagaan di San Diego dengan suaminya, yang tidak datang bersamanya ke Washington.

“Saya benar-benar tidak tahu mengapa dia memutuskan untuk melakukan ini,” kata ibu mertuanya kepada stesen televisyen itu.

Babbitt mengenal pasti dirinya sebagai veteran di akaun Twitternya dan menyatakan cintanya kepada AS dan baru-baru ini mengulang ciap mesej untuk menyokong Trump dan dari mereka yang datang ke Washington untuk tunjuk perasaan semalam.

“Tidak ada yang akan menghentikan kita….mereka boleh mencuba dan mencuba tetapi ribut ada di sini dan ia akan turun ke Washington DC dalam waktu kurang dari 24 jam gelap ke cahaya!,” ciapan di akaun Twitternya kelmarin. – AFP

See author's posts


Kelulusan projek RM50 juta persekutuan, kurangkan karenah birokrasi

BINTULU: Pembangunan di Sarawak bakal dilaksanakan dengan lebih progresif berikutan pengumuman Perdana Menteri Datuk Seri Anwar Ibrahim bahawa Sarawak dan Sabah dibenarkan untuk melaksanakan projek di bawah RM50 juta tanpa perlu merujuk kepada Putrajaya.

Menteri Kerja Raya, Dato Sri Alexander Nanta Linggi berkata, keputusan itu adalah satu perkembangan yang baik untuk pembangunan di Sarawak dan Sabah.

“Perdana Menteri telah memberikan kuasa untuk meluluskan projek pembangunan bernilai sehingga RM50 juta kepada pentadbiran Sabah dan Sarawak.

“Ini dapat mempercepat proses pelaksanaan sesebuah projek pembangunan dan mengurangkan karenah biokrasi serta kelewatan projek,” katanya pada majlis kesyukuran pelantikan sebagai menteri di Rumah Raymond Plen, Sungai Gelam di Sebauh di sini pada petang semalam.

Nanta yang juga Ahli Parlimen Kapit berkata, suara rakyat Sarawak akan lebih didengar di peringkat persekutuan dengan pelantikan lima menteri penuh dari Sarawak termasuk beliau sendiri.

Ini bermakna katanya, melancarkan lagi segala projek pembangunan yang telah dirancang dapat dilaksanakan mengikut tempoh ditetapkan.

Terdahulu, Menteri Pelancongan, Seni dan Budaya, Dato Sri Tiong King Sing berkata, penduduk rumah panjang boleh menjana pendapatan menerusi program inap desa.

Justeru, menurut Ahli Parlimen Bintulu itu, program sedemikian perlu dimajukan dengan melaksanakan agenda pembangunan dalam meningkatkan tahap prasarana dan infrastruktur di Sarawak.

Setakat ini, kata beliau, fokus diberikan tumpuan dalam mengenal pasti rumah panjang yang sesuai dijadikan sebagai inap desa.

Pada majlis itu, Tiong turut mengumumkan geran bantuan sebanyak RM30,000 untuk Jawatankuasa Kemajuan dan Keselamatan Kampung (JKKK) Rumah Raymond Plen.

Nanta pula mengumumkan sumbangan RM30,000 dan RM10,000, masing-masing untuk JKKK Biro Wanita rumah panjang sama.

Oleh Carolyne Utih

See author's posts


KOPAMA, MZL Development meterai MoU

KUCHING: Satu Memorandum Persefahaman (MoU) usahasama antara Koperasi Alumni MKM Kuala Lumpur Berhad (KOPAMA) dengan MZL Development Group Sdn Bhd diadakan di hotel terkemuka di Kuching, semalam.

MoU ini adalah kerjasama untuk projek pembangunan 100, 000 unit rumah mampu milik inisiatif swasta kepada anggota koperasi di seluruh Malaysia.

Majlis menandatangani MoU KOPAMA diwakili oleh

Pengerusi Koperasi KOPAMA, Datuk Abd Rahim Hashim manakala MZL Development Group Sdn Bhd diwakili oleh Pengarah Urusannya, Mazelan Derahman.

Menurut Mazelan, untuk di Sarawak sebanyak dua lokasi telah dikenalpasti untuk pelaksanaan projek ini iaitu di Matang dan Batu 11 Jalan Kuching-Serian.

“Untuk di Matang, kita telah 38 unit rumah manakala di Batu 11, projek ini masih dalam proses untuk mendapatkan kelulusan daripada pihak Jabatan Tanah dan Survei (JTS),” katanya ketika ditemui pemberita di sini.

Tambahnya, jenis rumah yang akan dibangunkan bergantung kepada pelan rancangan pihak KOPAMA.

“Kalau di Matang, anggaran harga seunit rumah ialah RM400, 000  manakala di Batu 11 harga dibawah RM200, 000.

“Projek perumahan ini tidak semestinya untuk ahli koperasi, orang luar juga boleh memohon kerana kita tidak menetapkan syarat-syarat tertentu,” ujarnya.

Katanya, projek perumahan baharu ini akan menggunakan konsep Sistem Binaan Berindustri (IBS).

“Sasaran kita ialah lebih 500 unit rumah siap dalam masa setahun,” tambahnya.

Mazelan memberitahu, adalah menjadi fokus utama kepada syarikatnya untuk membangunkan bandar dan perumahan di seluruh Sarawak.

“Kami memberi penekanan kepada rumah mampu milik kerana ia menjadi impian semua ketua keluarga untuk mempunyai rumah sendiri seperti yang disarankan oleh Ketua Menteri, Datuk Patinggi Tan Sri Abang Johari Tun Openg,” katanya.

See author's posts


HRD Corp agensi pusat program pembangunan modal insan

KUALA LUMPUR: Perbadanan Pembangunan Sumber Manusia (HRD Corp) akan berperanan sebagai agensi pusat untuk semua program pembangunan modal insan selaras penjenamaan semula agensi itu di bawah Kementerian Sumber Manusia (KSM)  semalam.

Perdana Menteri Datuk Seri Ismail Sabri Yaakob berkata, kerajaan juga telah menetapkan bahawa semua latihan peningkatan dan kepelbagaian kemahiran diletakkan di bawah satu kementerian sahaja iaitu KSM yang dikendalikan HRD Corp bagi mengelakkan pertindihan.

“Usaha ini akan diterjemahkan melalui platform bersepadu atau ‘single window’ untuk rakyat Malaysia mencari dan memohon program pembangunan kemahiran yang ditawarkan oleh kerajaan.

Platform bersepadu ini akan diakses lebih sejuta rakyat  Malaysia pada tahun hadapan,” katanya ketika melancarkan jenama baharu HRD Corp dan platform sehenti Program Kemahiran Upskill Malaysia di sini semalam.

Ismail Sabri berkata, sebanyak 5,000 kursus akan ditawarkan oleh pelbagai kementerian dan agensi kerajaan dan dijangka akan disertai 220,000 peserta menerusi pembiayaan kerajaan.

Perdana Menteri berkata, beliau yakin HRD Corp yang dahulu dikenali sebagai Pembangunan Sumber Manusia Berhad (HRDF) mampu terus menyokong visi Malaysia untuk menjadi sebuah negara berpendapatan tinggi berteraskan ekonomi digital, melalui pembangunan Keluarga Malaysia.

“Ini selaras dengan aspirasi kerajaan yang termaktub dalam Rancangan Malaysia Ke-12 (RMK-12), berteraskan Wawasan Kemakmuran Bersama 2030,” katanya.

Ismail Sabri berkata, dua dimensi utama RMK-12, iaitu Pemerkasaan Ekonomi dan Perekayasaan Sosial sememangnya memerlukan inisiatif yang mencipta peluang pekerjaan dan latihan kemahiran untuk segenap masyarakat.

Beliau berharap HRD Corp akan dapat memberikan manfaat serta impak yang besar kepada negara untuk jangka panjang, selaras dengan misi agensi itu untuk meningkatkan taraf kehidupan rakyat Malaysia melalui pembelajaran sepanjang hayat dan memenuhi keperluan pekerjaan masa hadapan.

“Menjadi harapan saya agar HRD Corp akan terus menyokong usaha pembangunan modal insan melalui lebih banyak program kemahiran, peningkatan kemahiran dan kemahiran semula yang akan memberi manfaat kepada Keluarga Malaysia,” katanya. – Bernama

See author's posts


Kebakaran Hutan: Ratusan kehilangan tempat tinggal

CHILE: Kebakaran hutan telah mengorbankan 24 orang, mencederakan hampir 1,000 dan memusnahkan 800 rumah dalam tempoh lima hari ketika gelombang panas melanda selatan-tengah Chile, kata pihak berkuasa, semalam.

Didorong oleh angin kencang dan suhu melebihi 40 darjah Celsius (104 Fahrenheit), beratus-ratus kebakaran telah memusnahkan kira-kira 270,000 hektar di wilayah kira-kira 500 kilometer (310 batu) di selatan ibu kota Santiago.

Pegawai kementerian dalam negeri Manuel Monsalve berkata, jumlah korban meningkat sejak Sabtu lalu dengan seorang terkorban ketika menerima rawatan di hospital akibat kecederaan.

Kematian termasuk seorang anggota bomba serta dua anak kapal sebuah helikopter yang terhempas pada Jumaat.

Monsalve juga melaporkan 997 orang mengalami kecederaan berkaitan kebakaran, 26 daripadanya dalam keadaan serius.

Lapan anggota bomba adalah antara yang cedera.

Terdapat adegan kemusnahan Ahad di kawasan yang dikelilingi oleh hutan yang terbakar, dengan plot pertanian menjadi abu, haiwan mati dan penduduk luar bandar yang kehilangan segala-galanya dalam sekelip mata.

“Ia adalah neraka,” Maria Ines, seorang pekerja sosial berusia 55 tahun di Santa Juana di wilayah Biobio yang terjejas teruk memberitahu AFP selepas banyak rumah musnah akibat api.

“Adalah satu keajaiban bahawa beberapa rumah terselamat,” katanya, tetapi “kini kami takut api akan kembali…. Di mana kami akan mencari perlindungan? Di mana? Bagaimana?”

Miguel Angel Henriquez, seorang petani berusia 58 tahun dari Santa Juana di wilayah yang sama memberitahu AFP bahawa dia melihat seorang jiran berani memadamkan api untuk mencuba dan menyelamatkan beberapa haiwannya.

“Dia tidak keluar. Saya menjerit kepadanya supaya keluar dari api, tetapi dia tidak mendengar.”

Seorang wanita dari El Santo, di perbandaran Tome, menyifatkan bahawa kebanyakkan rumah di penempatannya telah terbakar.

“Orang ramai tidak berjaya menyelamatkan apa-apa, mereka pergi dengan apa yang mereka pakai, kerana api marak dengan cepat.”

Presiden Gabriel Boric menghadiri kematian seorang anggota bomba di bandar Coronel, memberitahu orang yang berkabung: “Seluruh Chile menangis bersama anda. Saya di sini untuk memberitahu anda bahawa anda tidak bersendirian.”

Peningkatan keadaan iklim

Pada pagi Ahad, penurunan suhu menjanjikan sedikit masa untuk 5,300 anggota bomba yang dikerahkan menentang kebakaran.

“Terdapat sedikit peningkatan dalam keadaan iklim pada Ahad dan Isnin,” kata Monsalve kepada pemberita pada masa sama memberi amaran suhu boleh sekali lagi menghampiri 40 C menjelang Selasa.

Tambah pegawai itu, seramai 10 orang telah ditangkap, disyaki melakukan pembakaran.

Dengan kira-kira 260 kebakaran aktif, kerajaan mengekalkan keadaan darurat di wilayah Nuble, Biobio dan La Araucania, membenarkan penggunaan sumber tambahan, sekatan pergerakan bebas orang dan penggunaan askar dalam operasi pembendungan.

“Kami menghadapi kecemasan dengan perpaduan,” kata Boric di Twitter.

Sebuah pesawat berlepas dari Sepanyol Ahad dengan 50 pakar memadam kebakaran, askar dan juruterbang dron di dalamnya.

“Kami baharu sahaja menghantar pesawat ke Chile dengan kontinjen Unit Tentera Kecemasan untuk membantu memadam dan mengawal kebakaran yang melanda negara itu. Semua sokongan kami untuk rakyat Chile,” tweet Perdana Menteri Sepanyol Pedro Sanchez.

Negara lain termasuk Argentina, Brazil, Uruguay dan Mexico turut menawarkan bantuan, menurut kerajaan Chile.

Pada Sabtu lalu, Menteri Dalam Negeri Carolina Toha berkata, Chile menjadi salah satu negara yang paling terdedah kepada kebakaran akibat perubahan iklim.

Keadaan kebakaran yang kelihatan melampau hanya tiga tahun lalu menjadi lebih biasa, katanya.

Pada 2017, kejadian kebakaran di wilayah yang sama menyebabkan 11 orang maut, mencederakan hampir 6,000 dan memusnahkan 1,500 rumah. – AFP

See author's posts


Wujudkan bank bergerak elak kesesakan

MIRI: Pelanggan Bank Simpanan Nasional (BSN) mohon ada perubahan cara dan perancangan baharu yang lebih menjaminkan keselamatan dan kesejahteraan dalam usaha menyalurkan bantuan yang diterima oleh pelanggan.

Pengerusi Teresang Dayak Miri, Ugik Jalit berkata demikian ketika dihubungi Utusan Sarawak semalam.

Katanya, seperti yang dimaklumkan dan telah viral di facebook hari ini (semalam) mendapati orang ramai memenuhi persekitaran BSN sejak 3.00 pagi sangat meyedihkan.

“Kejadian seumpama ini kita tidak dapat menunding jari kepada sesiapa pun, paling elok kita semua kerjasama berkongsi cara (idea) dan salur pendapat untuk mencari jalan mengatasi masalah sedemikian.

“Hanya dengan kerjasama dan perkongsian idea terbaik dapat membantu mengatasi masalah ini agar pada masa akan datang ada sistem yang lebih baik dan teratur dilaksanakan.

Tambahnya, di Pandemik Covid-19 ini bahawa waktu operasi bank amat terhad dan belum tentu urusan mereka boleh selesai dalam satu hari.

“Dalam perkara ini, kita tidak dan bukan menunding jari untuk menyalahkan sesiapa, kesemua mereka datang semalam adalah dari luar pedalaman bandar miri.

“Mereka terpaksa turun awal untuk menuntut baucar bantuan di bank tersebut,” katanya lagi.

Sehubungan itu, isu yang mahu kongsikan di sini adalah mohon wujudkan bank bergerak ke kawasan luar bandar seperti Beluru, Lapok, Batu Niah dan Bekenu bagi memudahkan urusan orang ramai.

Justeru itu, harapan semua agar pihak yang bertanggungjawab mengambil kira perkara ini sebagai sesuatu masalah yang serius untuk ditangani dengan segera sebagai jalan penyelesaian.

Sementara itu, seorang penerima Bantuan Khas Sarawakku Sayang (BKSS) dikenali Rusty dari Lambir berkata, masalah ini bukan hanya baharu berlaku hari ini tetapi sejak bantuan BRIM di perkenalkan kepada rakyat.

Bantuan ini sememangnya baik tetapi biar cara saluran tersebut  mudah dan tidak menyusahkan rakyat untuk menuntut bantuan.

“Saya berharap ada wakil rakyat dan penjawat awam yang akan menyuarakan isu ini bagi membantu rakyat.

“Kepada mereka yang datang ke bank ini dinasihatkan patuhi Prosedur Operasi Standard (SOP) kerana PPN fasa 3 di Sarawak masih berkuatkuasa sehingga 2 Februari 2022,” jelasnya.

Oleh ADUM LIU

See author's posts


PRU-15: Antara parti dominan, ‘king maker’

KENYATAAN Timbalan Pengerusi Barisan Nasional (BN) Datuk Seri Mohamad Hasan di Seremban Ahad lalu agak angkuh apabila menyebut BN mampu membentuk Kerajaan Persekutuan secara solo dengan sasaran memenangi majoriti mudah 112 kerusi dalam Pilihan Raya Umum ke-15 (PRU-15) nanti.

Kebanyakan nitizen terutama dari Sarawak dan Sabah, menempelak kenyataan Mohamad Hasan itu, seolah-olah memperkecilkan peranan ‘king maker’ dari Borneo. Ada nitizen melemparkan sindiran pedas – ‘bila dapat kuasa, tak ingat parti lain tapi bila tak cukup kerusi membentuk kerajaan, baru pandang ke arah Borneo’.

Mohamad Hasan atau Tok Mat lupa keabsahan Perdana Menteri ke-8 (Tan Sri Muhyiddin Yasin) dan Perdana Menteri ke-9 (Datuk Seri Ismail Sabri Yaakob) hanya boleh disahkan apabila Gabungan Parti Sarawak (GPS) menyatakan pendirian dan memberi sokongan bagi mencukupkan jumlah kerusi untuk membentuk kerajaan minoriti sebelum ini. Maknanya, penyandang kerusi Perdana Menteri ke-8 dan ke-9 mungkin orang lain jika GPS buat pilihan lain ketika itu.

‘Tok Mat’ perlu lebih berhati-hati apabila mengeluarkan kenyataan, seperti juga kenyataannya sebelum ini supaya diadakan Perjanjian Malaysia Baharu bagi menggantikan Perjanjian Malaysia 1963 (MA63). Kenyataan ini ditempelak oleh pemimpin GPS termasuk Premier Sarawak, Datuk Patinggi Tan Sri Abang Johari Tun Openg.

Tetapi kelmarin Perdana Menteri lebih ‘berlapik’ apabila menyebut bahawa BN sedia berbincang dengan parti lain, termasuk PAS jika tiada parti yang dapat membentuk kerajaan, selepas PRU-15 nanti.

Itu pun, tidak disebut nama parti dari Sarawak dan Sabah, sekali gus memberi gambaran hanya parti politik di Semenanjung akan menjadi ‘dominan’. Hakikatnya, era dominan sudah berlalu.

Kita tidak pasti lagi bagaimana keputusan dan situasi selepas PRU-15 nanti. Apakah GPS sekali lagi akan jadi ‘king maker’ untuk keabsahan Perdana Menteri ke-10?

Tidak salah bagi GPS meletakkan syarat jika mahu mendapat sokongan bagi mencukupkan jumlah kerusi bagi pembentukan Kerajaan Persekutuan dan menyokong Perdana Menteri ke-10.

Antara syarat utama yang boleh diketengahkan ialah penuhi semua tuntutan seperti termaktub dalam Perjanjian Malaysia 1963 (MA63). Bagaimana dengan jawatan Timbalan Perdana Menteri?

Kini ada tiga gabungan iaitu Perikatan Nasional (PN), PH dan BN. PN adalah gabungan parti BERSATU, PAS, GERAKAN, Parti Solidariti Tanah Airku (STAR) dan Parti Progresif Sabah (SAPP).

PH pula gabungan Parti Keadilan Rakyat (PKR), DAP dan Parti Amanah Negara (AMANAH). BN pula gabungan UMNO, MCA, MIC dan Parti Bersatu Rakyat Sabah (PBRS) selain gabungan tersendiri membabitkan GPS di Sarawak dan di Sabah pula ada parti Gabungan Rakyat Sabah (GRS).

Dalam keadaan sekarang, belum jelas parti mana atau gabungan parti mana bakal menang besar atau sekurang-sekurangnya berupaya membentuk Kerajaan Persekutuan baharu nanti setelah ‘era dominan’ berakhir.

Mungkin masa kempen nanti dan setelah setiap parti sudah menampilkan calon dan manifesto masing-masing, kita dapat agak siapa boleh menang.

Perlu gabungan parti

Hari ini, Suruhanjaya Pilihan Raya (SPR) akan mengumumkan tarikh penamaan calon dan hari mengundi serta urusan lain untuk PRU-15.

Betul kata Perdana Menteri bahawa BN sedia berbincang dengan parti lain untuk membentuk kerajaan, kerana nampak seolah-olah kini tiada sebuah parti boleh membentuk kerajaan secara bersendirian.

Jika ada pemimpin PH pimpinan Datuk Seri Anwar Ibrahim atau PN pimpinan Muhyiddin untuk bekerjasama dengan parti lain, bagi membentuk kerajaan, juga langkah betul. Terpulang kepada masing-masing ‘bermain catur’. Ini kerana sudah tidak ada parti dominan berupaya membentuk kerajaan secara solo.

Tetapi bagi Abang Johari, GPS ibarat gadis cantik sehingga ramai yang berusaha ‘menguratnya’. Ia kiasan Premier Sarawak mengenai usaha semua pakatan parti politik di Semenanjung yang cuba memujuk GPS menyertai mereka bagi membentuk gabungan menjelang PRU15.

Menurutnya, ketika ini GPS dengan pakatan parti politik di Semenanjung masih dalam ‘fasa bercinta’ (berbaik-baik) dan sedang merancang untuk ‘bertunang’ (mengikat perjanjian).

“Dah nama orang kacak, semua orang ngagak, tapi kinek tuk masih bergerek, belum bertunang lagi. Tapi ada juga yang sudah bertunang boleh putus,” katanya yang membayangkan GPS belum menjalin hubungan kukuh dengan mana-mana pakatan parti politik di Semenanjung.

Abang Johari berkata demikian pada sidang media selepas mesyuarat Majlis Pimpinan Tertinggi GPS di Ibu Pejabat Parti Pesaka Bumiputera Bersatu (PBB) di sini, kelmarin.

Dalam keadaan seperti itu juga, peluang terbuka untuk parti baharu andai mereka menang sejumlah kerusi yang pasti turut diintai parti lain bagi membentuk kerajaan.

Buat pertama kali, empat parti baharu akan bertanding dalam PRU-15 iaitu Ikatan Demokratik Malaysia (MUDA), Parti Pejuang Tanah Air (PEJUANG), Parti Bangsa Malaysia (PBM) dan Gerakan Tanah Air (GTA). Parti-parti ini sudah ada beberapa penyandang kerusi Parlimen akibat ‘lompat kijang’.

GPS

BN kini hanya dianggotai UMNO, MCA, MIC dan Parti Bersatu Rakyat Sabah (PBRS) berbanding 14 parti komponen sebelum 2018. Sebelum Parlimen dibubar baru-baru ini, gabungan itu mempunyai 42 kerusi termasuk 38 milik UMNO.

Namun, BN ada di Sabah tetapi bukan di Sarawak setelah gabungan parti diketuai Parti Pesaka Bumiputera Bersatu (PBB) meninggalkan BN dan membentuk GPS selepas PRU-14 pada 2018.

Di Sabah, Gabungan Rakyat Sabah (GRS) dan BN Sabah mencapai kata sepakat untuk bekerjasama pada PRU-15 atas dasar tidak mahu terbabit dengan situasi politik di Semenanjung.

Kerjasama menghadapi PRU-15 itu diumumkan Ketua Menteri Sabah yang juga Pengerusi GRS, Datuk Hajiji Noor dan Pengerusi BN Sabah, Datuk Seri Bung Moktar Radin.

Kerjasama di antara GRS dan BN Sabah sebelum ini menjadi persoalan memandangkan komposisi GRS merangkumi parti komponen Perikatan Nasional (PN) yang menjadi seteru BN di peringkat Pusat tetapi sama-sama membentuk kerajaan di peringkat negeri.

PN Sabah membabitkan BERSATU Sabah yang diketuai Hajiji, Parti Solidariti Tanah Airku (STAR) diketuai Timbalan Ketua Menteri, Datuk Dr Jeffrey Kitingan dan Parti Maju Sabah (SAPP) diketuai bekas Ketua Menteri Sabah, Datuk Yong Teck Lee.

Ketiga-tiga parti komponen PN itu membentuk GRS bersama Parti Bersatu Sabah (PBS) dan Pertubuhan Kebangsaan Sabah Bersatu (USNO).

Di Sarawak pula, GPS tanpa kerjasama dengan mana-mana parti, akan bertanding di semua 31 kerusi Parlimen. Sebelum Parlimen dibubar, GPS mempunyai 18 kerusi Parlimen dan daripada jumlah itu, PBB mempunyai 13 kerusi, Parti Rakyat Sarawak (PRS) dua kerusi, Parti Demokratik Progresif (PDP) dua kerusi dan Parti Rakyat Bersatu Sarawak (SUPP) satu kerusi.

Selepas PRU-14 2018, GPS menang 19 kerusi Parlimen, manakala baki 12 kerusi dimenangi DAP (6), Bebas dan PKR.

Bagaimanapun, pada 2019 GPS kehilangan satu kerusi apabila Ahli Parlimen PRS, Datuk Masir Kujat melompat parti menyertai Parti Sarawak Bersatu (PSB) tetapi sejak Mac lalu pula, keluar PSB untuk menjadi Ahli Parlimen Bebas.

PRS kini hanya mempunyai dua Ahli Parlimen iaitu di kerusi Parlimen Hulu Rajang melalui Datuk Wilson Ugak Kumbong dan Kanowit melalui Datuk Aaron Ago Dagang.

Kali ini, selain PH Sarawak, GPS berdepan parti pembangkang tempatan iaitu Parti Bumi Kenyalang (PBK), Parti Sarawak Bersatu (PSB) dan Parti Bansa Dayak Sarawak (PBDS) yang baru-baru ini menjalin kerjasama.

Parti pembangkang lain ialah Parti Aspirasi Rakyat Sarawak (ASPIRASI) dan Parti Sedar Rakyat Sarawak (SEDAR).

* Penulis adalah Penasihat Editorial Eksekutif Utusan Sarawak

See author's posts


Empat kes positif Covid-19 semalam

SHEILA ZAIDI

KUCHNG: Sarawak semalam mencatatkan empat kes positif Covid-19 yang baharu tetapi berjaya mencatatkan kes sembuh dan discaj dari hospital sebanyak 27 kes.

Timbalan Ketua Menteri Datuk Amar Douglas Uggah Embas berkata dengan jumlah kes baharu yang dilaporkan semalam, menjadikan jumlah keseluruhan adalah 459 kes, manakala jumlah sembuh adalah 131 kes setakat ini.

“Ketika ini terdapat 312 kes yang sedang dirawat di hospital dan daripada jumlah itu tujuh orang ditempatkan di unit rawatan rapi (ICU), manakala lima kes memerlukan bantuan penafasan.

“Bilangan orang disyaki (PUI) semalam bagaimanapun meningkat iaitu sebanyak 257 kes berbanding 155 kes pada Rabu disebabkan Pasukan Bertindak telah mempertingkatkan pengesanan kontak di Kuching,” katanya kepada pemberita dalam satu sidang media semalam.

Menurut Uggah, terdapat pertambahan dua daerah baharu yang dikategori zon hijau yang mana sebelum ini adalah zon kuning iaitu Sibu dan Sarikei, menjadikan jumlah zon hijau di Sarawak ialah 28 setakat ini.

Kata Uggah, lima lagi rakyat Sarawak yang pulang dari luar negara, Semenanjung Malaysia, Sabah atau Labuan telah dimasukkan ke pusat kuarantin sebagai orang dalam pengawasan (PUS) menjadikan jumlah keseluruhan ialah 1,250 orang.

Tambahnya, 1,250 PUS ini dikuarantin di 17 hotel di seluruh Sarawak dan 395 daripadanya telah melengkapkan tempoh kuarantin dan dibenarkan pulang ke rumah masing-masing.

Hadir sama pada sidang media semalam ialah Menteri Kerajaan Tempatan dan Perumahan Dato Sri Dr Sim Kui Hian dan Menteri Pelancongan, Kesenian dan Kebudayaan Datuk Abdul Karim Rahman Hamzah.

See author's posts


PPR seluruh negara akan dipasang ‘hotspot’

SEREMBAN: Kesemua 154 Program Perumahan Rakyat (PPR) di seluruh negara akan menerima kemudahan ‘hotspot’ tanpa wayardi bawah program Jalinan Digital Negara (JENDELA) PPR menjelang 2025 sekali gus matlamat menjadikan Malaysia berdaya huni mampu dicapai.

Menteri Perumahan dan Kerajaan Tempatan Datuk Seri Reezal Merican Naina Merican berkata untuk peringkat permulaan sebanyak 36 PPR telah dipasang kemudahan Internet berkenaan yang memanfaatkan lebih 150,000 penghuni di kawasan terbabit termasuk Selangor dan Negeri Sembilan.

Beliau berkata, pada masa ini sejumlah 80 PPR telah dilengkapi infrastruktur gentian optik, 53 sedang dinaik taraf manakala 21 PPR lagi dalam perancangan untuk dinaik taraf.

“Kita ada bagi peranti tablet untuk pelajar tapi bila mereka nak buat Pembelajaran dan Pengajaran di Rumah (PdPR) tak dapat kerana capaian Internet terhad, maka tak dapat pendidikan sepatutnya, begitu juga perniagaan yang banyak beralih kepada dalam talian susulan Covid-19, jadi amat tidak adil apabila kediamaan didiami mereka dinafikan akses Internet.

“Internet merupakan utiliti ketiga, dah jadi keperluan dan tiada seorang pun di Malaysia dinafikan daripada menikmatinya. Tiada Internet bermakna tiada kelestarian dalam kehidupan, kita nak warga PPR berada dalam komuniti digital seterusnya mampu menjana pendapatan melalui aplikasi digital,” katanya.

Beliau berkata demikian kepada pemberita selepas melancarkan program Jendela PPR dengan kerjasama PR1MA Communications Sdn Bhd dan menyerahkan 20 tablet kepada anak penghuni PPR Senawang di sini semalam.

Dalam pada itu, Reezal Merican berkata, semua projek baharu PPR perlu dilengkapi elemen gentian optik seperti yang telah dilaksanakan di dua PPR di Pulau Langkawi bagi membolehkan penghuninya menikmati kemudahan akses Internet lebih baik. — Bernama

See author's posts


Sarawak komited jaga kesihatan, keselamatan rakyat

KUCHING: Kesungguhan dan keprihatinan Kerajaan Negeri dalam menjaga kesihatan dan keselamatan rakyat daripada jangkitan virus Covid-19 jelas dapat dilihat dengan pembukaan sebanyak 343 Pusat Pemberian Vaksin (PPV) di seluruh bahagian dan daerah di Sarawak.

Menteri Pelancongan,Kesenian dan Kebudayaan, Datuk Abdul Karim Rahman Hamzah berkata, PPV ini terdiri daripada pusat vaksinasi awam, klinik swasta, klinik kerajaan, pusat vaksinasi bergerak, pusat vaksinasi industri, hospital, hospital swasta, pusat Astra Zeneca dan pusat vaksinasi universiti.

“Dari segi kedudukan pencapaian kumulatif Sarawak berbanding dengan negeri lain di negara, kita sedang berada di tangga ketiga paling ramai rakyat yang telah divaksin dengan dos satu dan di tangga kedua untuk dos kedua.

“Pencapaian yang amat baik ini jelas menunjukkan Kerajaan Sarawak amat prihatin terhadap kesihatan dan keselamatan rakyat,” katanya ketika berucap pada Sambutan Hari Kebangsaan 2021 Peringkat Negeri Sarawak di Dewan Undangan Negeri, malam tadi.

Karim yang juga Menteri Belia dan Sukan menambah, mengenai Sambutan Hari Kebangsaan ini, beliau amat bangga program seperti ini berjaya dianjurkan oleh Kerajaan Sarawak.

“Ia merupakan satu acara yang penting dan satu usaha bagi meningkatkan semangat patriotisme, kesedaran dan kefahaman kita terhadap sejarah negara kita dan  tanggungjawab kita kepada negara dan bangsa.

“Melalui sambutan seperti ini, ia bertujuan supaya rakyat yang terdiri daripada pelbagai kaum, pelbagai sosio-budaya dan ekonomi sentiasa bersatu hati dan bekerjasama dalam membawa kemakmuran dan kesejahteraan untuk Sarawak,” ujarnya.

Jelasnya, apabila diterapkan konteks patriotisme, pandemik Covid-19 sebenarnya telah memperkukuhkan semangat patriotisme dikalangan rakyat.

“Contohnya, pandemik Covid-19 ini menyaksikan betapa masyarakat Sarawak yang terdiri daripada pelbagai kaum dan agama datang menghulurkan bantuan kepada mereka yang memerlukan tanpa disuruh.

“Mereka bekerjsama menyediakan makanan, pakaian, barang keperluan dan sebagainya kepada petugas barisan hadapan serta rakyat yang menghadapi kesukaran,” katanya.

See author's posts


Hospital di Greece semakin sesak

ATHENS: Greece sedang mengalami gelombang keempat Covid-19, kata Perdana Menteri Kyriakos Mitsotakis memberi amaran pada Selasa lalu ketika jangkitan harian mencecah paras tertinggi sejak wabak itu bermula dengan hospital mula tertekan akibat peningkatan jangkitan.

Negara itu mencatatkan rekod 8,613 kes baharu Covid-19 dalam tempoh 24 jam, kata Pertubuhan Kesihatan Awam Kebangsaan, selepas kes meningkat lebih dua kali ganda dalam masa kurang dari dua minggu.

Seramai 46 orang meninggal dunia akibat penyakit itu pada Selasa, selepas merekodkan 65 orang sehari sebelumnya.

“Kami menghadapi gelombang keempat yang kebanyakkannya melibatkan mereka yang tidak divaksinasi,” kata Mitsotakis selepas perbincangan dengan rakan sejawatannya dari Belanda, Mark Rutte.

Beliau berkata, kerajaan memberi tumpuan kepada meningkatkan jumlah vaksinasi dan mengambil langkah-langkah tanpa mengambil langkah berkurung.

Bahagian utara negara itu, yang mana kadar vaksinasi lebih rendah berbanding di kawasan lain, paling teruk terjejas sejak kebelakangan ini.

Di bandar kedua Thessaloniki, pihak pengurusan di hospital utama yang memerangi Covid-19 berkata, ia dipenuhi dengan pesakit.

Ketua Jabatan Kecemasan di Hospital Papanikolaou Nikos Kapravelos pada hujung minggu memberi amaran terhadap lonjakan baharu yang serupa dengan gelombang kedua pada November tahun lalu.

Pihak Berkuasa Kesihatan pada Jumaat lalu mewajibkan pas Covid-19 untuk restoran dan kafe terbuka, serta ruang awam tertutup.

Selain itu, pelitup muka masih diwajibkan di dalam rumah dan di perhimpunan luar yang besar.

Pegawai Kanan Kementerian Kesihatan Marios Themistokleous pada Isnin lalu juga memberi amaran kes semakin meningkat di Greece, walaupun 61.2 peratus daripada penduduk telah menerima dua suntikan vaksinasi.

Beliau berkata, janji temu untuk dos pertama vaksin Covid telah meningkat secara mendadak dalam beberapa hari kebelakangan ini. -AFP

See author's posts


Projek nanas Morris buahkan hasil

PROJEK tanaman 30,000 pokok nanas jenis Morris di kawasan Hulu Oya yang bermula pada awal 2021 kini telah mengeluarkan hasil.

Ahli Majlis Daerah Luar Bandar Sibu (MDLBS), Kaunselor Henry Kanyan Vincent Rawing berkata, projek tanaman nanas tersebut disertai oleh penduduk Rumah (Rh) Seliau, Nanga Tebalai, Hulu Oya, iaitu perjalanan selama satu jam dari pekan Stapang melalui jalan darat dan tiga hingga empat melalui pengangkutan sungai.

“Kita telah membuktikan kepada Kerajaan Gabungan Parti Sarawak (GPS) melalui bantuan Ahli Dewan Undangan (ADUN) Tamin, Christoper Gira Sambang.

“Beliau (Gira) merupakan seorang wakil rakyat yang berpandangan jauh bahawa projek pertanian harus dibangunkan di peringkat luar bandar. Apa yang kami hendak bawakan ialah ucapan ribuan terima kasih kepada Kerajaan GPS atas bantuan melalui ADUN Tamin, dimana projek pertanian sudah menjadi kenyataan,” jelasnya.

Katanya, fasa kedua projek tanaman nanas telah dirancang bermula pada awal Ogos, dengan sasaran sebanyak 150,000 hingga 200,000 pokok nanas, projek tersebut diusahakan oleh penduduk Rh Seliau dan juga sesiapa yang berminat.

“Kita merayu kepada kerajaan supaya menyediakan ‘check point’ atau satu tempat untuk pengumpulan penjualan nanas.

“Kita juga merayu kepada kerajaan untuk menjadi orang tengah antara petani dan penjual. Penjualan buah nanas memerlukan orang tengah untuk menghantar hasil yang dituai kepada pihak kilang dan penjual-penjual yang lain.

“Kita di Hulu Oya telah berjaya melalui inisiatif pertanian yang dibangunkan oleh wakil rakyat di kawasan ini, dengan dibantu oleh saya sebagai ahli MDLBS bagi kawasan Ulu Oya.

Kaunselor Kanyan juga sebagai Pengerusi Persatuan Kemajuan Kawasan Batang Oya, Sekuau dan Pakoh bertanggungjawab sepenuhnya terhadap pembangunan nanas di kawasan Ulu Oya dan program-program pertanian yang dirancang.

“Dari segi kemudahan infrastruktur kita berharap kerajaan dapat menyediakan kemudahan jalan raya untuk memudahkan pihak rumah panjang, pembekal dan penjual umtuk terus berhubung dengan pihak penanam di kawasan Ulu Oya.

“Kita mohon supaya kemudahan akses jalan raya dapat dilaksanakan dengan baik demi membantu kelangsungan ekonomi rakyat di Rh Seliau, Nanga Tebalai Ulu Oya,” ujarnya.

Menurutnya, projek nanas ini dapat membantu pasaran tempatan dimana ia dapat dijual sekitar kawasan Stapang, Selangau dan Sibu.

“Di Sibu kita ada pembekal tetapi mereka tidak dapat membeli buah nanas dalam jumlah yang banyak, mereka hanya membeli untuk perniagaan runcit dan tamu.

“Kita memerlukan pertolongan Kerajaan GPS melalui Kementerian Pemodenan Pertanian, Tanah Adat dan Pembangunan Wilayah Sarawak (MANRED) dan Lembaga Perindustrian Nanas Malaysia untuk membantu dari segi pemasaran.

“Kita sudah menyahut seruan kerajaan untuk mewujudkan pertanian berasaskan makanan daripada nanas dari kawasan Hulu Oya iaitu nanas jenis Morris.

“Kita juga telah berjaya menanam dan menghasilkan buah nanas, tetapi persoalannya sekarang dimana kita hendak memasarkannya dalam jumlah yang banyak.

“Kalau pengeluaran buah nanas hanya 1,000 hingga 2,000 tidak apa kita boleh jual di pasaran tempatan. Tetapi kalau buah nanas melebihi 30,000 di mana kita hendak memasarkannya

“Jadi kita merayu kepada kerajaan sekiranya ada rancangan untuk pekebun kecil nanas ataupun apa-apa jenis tanaman sila bantu pekebun kecil untuk memasarkan produk pertanian mereka dan memastikan kelangsungan produk pertanian terus meningkatkan ekonomi rakyat di kawasan luar bandar.,” ujarnya lagi.

Oleh AKUN GIMAN

See author's posts


MDEC, SME Corp bekerjasama selesai keselamatan siber

KUALA LUMPUR: Perbadanan Ekonomi Digital Malaysia (MDEC) sedang bekerjasama dengan SME Corp bagi program untuk membantu perusahaan kecil dan sederhana (PKS) melaksanakan penyelesaian keselamatan siber serta menngunakan platform digital dalam persekitaran yang selamat.

Ketua Pegawai Operasi MDEC, Datuk Ng Wan Peng berkata, aspek keselamatan siber itu adalah antara bidang utama yang perlu diberi penekanan oleh PKS sejajar lonjakan penembusan digitalisasi akibat penularan pandemik Covid-19.

“Sebahagian besar daripada penyelesaian itu telah pun dilengkapi dengan ciri-ciri keselamatan. Justeru, sebahagian besar ketirisan adalah disebabkan oleh manusia dan bukannya sistem.

“Atas alasan inilah kita perlu mewujudkan lebih banyak kesedaran serta mendidik orang ramai bagaimana untuk memastikan akses dan data mereka selamat,” katanya pada sesi panel Sidang Kemuncak Digital PKS (SME Digital Summit) di sini, semalam.

Menurut Ng, MDEC juga sentiasa berusaha untuk mengenal pasti keperluan bagi menjadikan aspek keselamatan siber sebahagian daripada pelan masa depan geran digitalisasi PKS.

Dalam perkembangan lain, beliau menggesa PKS untuk menggunakan teknologi digital secara berkesan untuk berkembang serta kelangsungan perniagaan masing-masing dalam masa-masa mencabar berikutan pandemik itu.

“Bagi memacu kemajuan ekonomi, kita perlu mempunyai persekitaran kondusif bagi memastikan perniagaan menggunakan teknologi digital seperti pemasaran digital dan e-pembayaran secara berkesan.

“Jika mereka tidak melakukan pendigitalan itu, sebahagian besar daripada ekonomi akan mendapat kesan negatif,” katanya.

Sidang Kemuncak Digital PKS anjuran MDEC pada 11 hingga 13 Ogos itu melibatkan kalangan PKS tempatan, penyedia penyelesaian digital, pihak korporat dan penggiat lain menerusi sesi digital bagi mengenal pasti kaedah praktikal untuk mengharungi perubahan iklim perniagaan dan ekonomi semasa.- Bernama

See author's posts


KPDN dalam perbincangan beri insentif kepada pengusaha sedia Menu Rahmah

JOHOR BAHRU: Pemberian insentif kepada pengusaha kedai makan dan restoran yang menyediakan hidangan Menu Rahmah kepada pelanggan sedang dalam perbincangan Kementerian Perdagangan Dalam Negeri dan Kos Sara Hidup (KPDN).

Timbalan Menteri Perdagangan Dalam Negeri dan Kos Sara Hidup Fuziah Salleh berkata bagaimanapun, perkara itu masih dalam peringkat awal dan bentuk pemberian insentif belum diputuskan.

“Setakat ini kita belum umumkan insentif, tetapi perkara itu sedang dibincangkan, mungkin (contohnya) kedai mamak yang memerlukan pekerja untuk memasak, dari segi itu kita akan bantu untuk dapatkan tambahan pekerja.

“Kita belum meletakkan sebarang nilai fiskal dalam insentif itu, tetapi setakat ini, inisiatif Menu Rahmah adalah sukarela yang pengusaha dapat bersama-sama membangunkan ekosistem yang memahami masalah dihadapi rakyat dalam menangani kos sara hidup,” katanya pada sidang media selepas program Jalan-Jalan Cari Makan Menu Rahmah di Nasi Kandar KM Maju di sini, hari ini.

Beliau berkata demikian ketika diminta mengulas mengenai pemberian insentif kepada pengusaha yang menawarkan Menu Rahmah.

Fuziah berkata, KPDN juga bersedia untuk berunding dan membantu pengusaha yang ingin menyediakan Menu Rahmah dari segi mendapatkan bekalan bahan mentah.

Berhubung pengusaha kedai makan dan restoran yang mengehadkan waktu penjualan Menu Rahmah, Fuziah berkata, inisiatif itu disertai secara sukarela, bagaimanapun mereka diharapkan dapat menguar-uarkan waktu penjualan supaya pelanggan tidak kecewa dengan ketiadaan menu berkenaan.

Terdahulu, pemilik Nasi Kandar KM Maju Mohd Faisul Kabeebu berkata restorannya itu menyediakan dua set Menu Rahmah bernilai RM5 iaitu ikan atau ayam bersama nasi, sayur, kuah campur dan air suam.

Katanya, hidangan Menu Rahmah dijual bermula 12.00 tengah hari hingga 3.00 petang setiap hari.

– Bernama

See author's posts


Gempa bumi sederhana landa Selatan Bali, Indonesia

KUALA LUMPUR: Gempa bumi sederhana berukuran 5.5 pada skala Richter dikesan berlaku di Selatan Bali, Indonesia pada 8.37 pagi tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 61 kilometer (km) tenggara dari Denpasar, Indonesia dengan kedalaman 750km.

Bagaimanapun penilaian awal mendapati tiada ancaman tsunami kepada Malaysia. – Bernama

See author's posts


Berikan kerjasama sepenuhnya

MIRI: Berikan kerjasama sepenuhnya kepada barisan hadapan
dalam menjaga keselamatan agar arahan Perintah Kawalan Pergerakan (PKP) dapat
disingkatkan tempoh penguatkuasaan.

Senator Alan Ling berkata demikian ketika ditemui Utusan
Sarawak pada lawatan ke tapak sekatan jalan raya di Jalan Tanjung Lobang di
sini semalam.

Katanya, dengan adanya kesan penunjuk penurunan kes wabak
Covid-19 pada masa kini sangat berharap dan semoga tempoh PKP dapat
disingkatkan.

“Harapan kita untuk tempoh PKP disingkatkan adalah
dengan cara orang ramai terus mematuhi PKP duduk diam di rumah.

“Kita nampak masa ini bahawa prestasi kes wabak
jangkitan wabak Covid-19 menurun yang lebih baik jika dibandingkan pada PKP
fasa pertama dan kedua lepas,” jelasnya.

Tambahnya, beliau telah mengadakan ke empat lokasi dengan
meninjau situasi keadaan petugas di barisan hadapan seperti PDRM, Polis Trafik
dan Angkatan Tentera Malaysia (ATM) di sekitar bandaraya Miri.

“Tugas mereka berdepan risiko tinggi ancaman
jangkitan wabak penyakit berjangkit iaitu Covid-19 dan tugas mereka sungguh
mencabar pada siang dan malam mahupun panas hujan melanda.

“Begitu juga dengan petugas di hospital yang
merawati pelbagai pesakit, pihak RELA juga telah memainkan peranan penting
membantu PDRM dan ATM dalam rondaan dan sekatan jalan,” jelasnya.

Merekugas pada cuaca panas dan hujan bukan semata-mati
untuk menjaga keluarga mereka, tetapi mereka lebih kepada keseluruhan rakyat
Malaysia,” jelasnya.

Sehubungan itu, orang ramai yang melalui di mana-mana
kawasan sekatan jalan raya beri kerjasama dan jika tidak keberatan hulurlah
minuman dan makanan sebagai penghargaan tentang tugas mereka.

See author's posts


Mbappe menyerlah, Perancis ke suku akhir

DOHA: Perancis menundukkan Poland 3-1 dalam aksi 16 pasukan terakhir Piala Dunia 2022 yang memecahkan rekod apabila Olivier Giroud menjadi penjaring terbanyak sepanjang zaman Perancis dan Kylian Mbappe meledak dua gol menakjubkan.

Perancis melakukan serangan bertali arus namun tidak dapat menembusi kubu kuat Poland sehingga Mbappe membuka ruang untuk Giroud menewaskan penjaga gol, Wojciech Szczesny sebelum rehat yang menyaksikan jaringan ke-52 dirinya untuk Les Bleus.

Perancis yang juga juara bertahan terus mengasak selepas rehat, dengan Giroud hampir meledak gol kedua apabila dia menampan hantaran lintang Jules Kounde yang hanya sedikit melepasi tiang.

Namun Mbappe tidak melepaskan peluang pada minit ke-74 apabila melakukan rembatan deras dari dalam kotak penalti ke penjuru atas pintu gol.

Mbappe menambah gol kedua pada masa kecederaan untuk memastikan kemenangan pasukannya selain menyaksikan dia mengumpul lima gol keseluruhan dalam kejohanan itu.

Poland mendapat gol saguhati daripada sepakan penalti Robert Lewandowski.

Perancis seterusnya akan menentang pemenang perlawanan antara England menentang Senegal, yang akan berlangsung selepas ini. –

See author's posts


Olahraga menutup tirai kelmarin

PASUKAN bola tampar Sarawak beraksi.

SUKAN olahraga Sukan Malaysia (SUKMA) Ke-20 yang berlangsung di Stadium Nasional Bukit Jalil menutup tirainya kelmarin dengan skuad olahraga Bumi Kenyalang berjaya mengutip lima pingat emas, empat pingat perak dan enam pingat gangsa.

Sementara itu, hari terakhir sukan olahraga pula menyaksikan Sarawak memperoleh satu pingat emas menerusi Everlyne Tan Xieyie dalam acara Lompat Bergalah Wanita dengan lompatan terbaik 2.90 meter, manakala Jonah Chang Rigan pula memenangi pingat perak dalam acara Lempar Cakera Lelaki dengan catatan 43.82.

Dalam pada itu, skuad tenpin boling telah menceriakan kontigen Sarawak apabila atletnya Lavina Kho Jia Jie dan Nur Hazirah Ramli berjaya meraih pingat emas dan perak dalam acara tenpin boling perseorangan wanita yang telah diadakan di Sunway Mega Lanes, Subang.

Kontigen Sarawak turut ceria apabila empat peninju Sarawak berjaya melangkah ke separuh akhir dalam acara tinju yang diadakan di Kompleks Futsal Malaysia Presint 18, Putrajaya antaranya Jackson Chambai Ikeh kategori 51kg, Daeloniel Mcdelon Bong bagi kategori 57kg, Mohd Rafieq Mushidi kategori 63.5kg dan Hellary Hendry pada 86kg.

Sementara itu, lima lagi peninju Sarawak berjaya melangkah ke suku akhir menerusi Wilson Berayin Sumbang bagi acara 60kg, Mohd Helmi Chieng Firdaus Chieng 67kg, Darren Chang Yong Kui 71kg, Rais Arsyad Sulam 80kg dan Mohd Syawal Isham bagi acara 54kg.

Dalam sukan bola keranjang yang diadakan di Stadium Bola Keranjang MABA, Kuala Lumpur, kedua-dua pasukan bola kerajang lelaki dan wanita Sarawak gagal menyaingi pasukan Negeri Sembilan dan Johor yang kini masih lagi bersaing dalam peringkat kumpulan.

Di Arena BMX Nasional, Nilai telah diadakan perlumbaan BMX yang menampilkan dua atlet Sarawak iaitu Mohamad Faris Mohd Nashari dan Yohannes Larenza anak Meahian yang hanya menduduki tempat keempat dan keenam.

Bagi sukan bola tampar yang berlangsung di Dewan Bola Tampar MBSA Seksyen 4, Shah Alam, pasukan Sarawak telah memperoleh kemenangan dengan mengatasi pasukan Wilayah Persekutuan Kuala Lumpur.

See author's posts


‘Menuai’ Kaloi di Kampung Gawang

Ketika bercuti di kampung halaman di Simunjan bersempena dengan sambutan Tahun Baharu 2021, penulis telah diajak oleh ahli keluarga untuk ke pergi ke sebuah kediaman penduduk yang terletak di Kampung Gawang.

Khabarnya keluarga di situ mahu menuai hasil ikan ternakan mereka di kolam. Pada mulanya agak keberatan kerana beranggapan ikan yang mahu dituai adalah seperti ikan bantak jabu, haruan atau keli.

Bagaimanapun apabila dikatakan ikan kaloi adalah ‘mangsa’ tuaian kali ini maka terus penulis bergegas untuk bersama ahli keluarga untuk ke kolam berkenaan bagi melihat aksi mereka.

Setibanya di situ, penulis mendapati bahawa tiga bakul besar yang mengandungi ikan kaloi dan beberapa spesies lain sudah pun selesai dituai oleh ahli keluarga pemilik kolam berkenaan.

Berapa individu kenalan rapat juga hadir di kolam itu dengan harapan agar sempat membeli ikan kaloi di situ untuk dijadikan sebagai antara hidangan penting bagi meraikan sambutan tahun baharu.

“Kami sekeluarga sudah pun terlibat dalam aktiviti penternakan ikan kaloi di kolam ini semenjak lima tahun lepas,” kata pemilik kolamnya iaitu Kamki Talit, 58,  ketika ditemui penulis.

Beliau berkata, antara sebab beliau mahu menternak ikan di dalam kolam adalah dorongan untuk tidak membiarkan tanah di belakang rumah terbiar tanpa diusahakan bagi tujuan berfaedah.

“Pada suatu hari, saya menatap sebidang tanah di belakang rumah yang masih belum diusahakan…mulanya saya berfikir mahu menanam sayur namun apabila saya terfikir mengenai ikan kaloi maka terus bertindak membina kolam di kawasan itu.

“Setelah kolam selesai dibina maka saya terus bertindak mencari dan membeli benih anak ikan berkenaan untuk diternak di dalam kolam itu bersama beberapa spesies ikan yang lain seperti talapia, bantak jabu dan haruan,” kata beliau.

Kamki berkata dia bertindak membeli benih ikan kaloi kerana sedar spesies itu memiliki isi yang enak dan amat terkenal sebagai hidangan makanan penduduk di negara ini termasuk negara jiran.

Malah beliau sebelum ini juga pernah terdengar bahawa ikan kaloi adalah merupakan spesies ikan yang tahan lasak,  selain mempunyai jangka hayat panjang sehingga melebihi 20 tahun.

“Kerja menuai ikan di dalam kolam berkenaan akan bermula pada penghujung setiap tahun dengan ikan kaloi dan talapia sasaran pembelian utama dalam kalangan ahli keluarga terdekat di sini.

“Sebahagian hasilnya dijadikan sebagai stok makanan kami sekeluarga. Namun jika ada yang membeli maka saya akan menjualnya kepada mereka dengan harga lebih rendah berbanding di pasaran,” kata beliau.

Mengakhiri perbualan, Kamki berkata aktiviti menternak ikan di dalam kolam adalah amat baik memandangkan ia bukan sahaja boleh menyediakan sumber makanan untuk seisi keluarga malah sebagai sumber pendapatan tambahan.

Bagaimanapun jika mahu mengusahakan tanah terbiar dengan aktiviti pertanian komersial seperti lada, getah dan tanaman kontan yang boleh memberi keuntungan kata Kamki maka ia harus dianggap sebagai baik.

“Menternak ikan juga adalah aktiviti pertanian. Jika kita ada minat untuk memilih menternak ikan di kolam sebagai salah satu cara mengusahakan tanah terbiar maka ia juga dianggap sebagai langkah yang baik.

“Adakah hidup di kampung hanya mengaitkan penduduk dengan tanaman lada, getah, tanaman kontan semata-mata? Bagi saya anggapan itu adalah salah dan perlu diperbetulkan kembali oleh mereka,” kata Kamki.

Terdahulu ikan kaloi juga turut dikenali sebagai ‘giant gourami’. Dalam aspek taksonomi, ia dikelaskan dalam keluarga besar Osphronemidae, di bawah genus Osphronemus dengan nama binomial Osphronemus goramy.

Ia merupakan spesies ikan natif Asia Tenggara iaitu memang berasal dari kawasan perairan Asia Tenggara.

Oleh VALENTINE NGUMBANG

See author's posts


Masih tunggu jawapan

PENYELARAS Kontinjen Para SUKMA Sarawak, Mathew Chin Hiong Choi memberitahu pihaknya masih dalam proses mengatur jadual bagi persiapan latihan atlet yang terlibat dengan Sukan Para SUKMA 2020.

Katanya, langkah awal yang bakal dilaksanakan ketika ini ialah berhubung rapat dengan pihak Perbadanan Sukan Sarawak (SSC).

“Kita masih mengatur dengan lebih terperinci jadual dengan kerjasama pihak SSC. Apa yang pastinya, kita menunggu arahan atau kebenaran daripada mereka untuk membolehkan atlet berlatih,” ujar Mathew.

Dalam perkembangan sama, pihaknya turut bercadang menghimpunkan semua atlet di satu lokasi sahaja untuk sesi latihan.

Ia mengambil contoh di kemudahan kolam renang (Pusat Akuatik Pandelela Rinong), Pusat Gimnasium di Stadium Sarawak serta balapan atau trek yang terdapat di Stadium Sarawak yang boleh digunkan secara serentak pada satu masa bagi sesi latihan walaupun dalam acara sukan berbeza.

“Ia akan memudahkan kita membawa atlet secara serentak ke pusat latihan,” tambah Mathew yang turut mengakui setakat ini ada kalangan atlet dari beberapa acara sukan yang sudah berlatih.

Sarawak berada pada kelas tersendiri dalam temasya dwitahunan itu apabila muncul juara sebanyak 13 kali untuk tempoh 26 tahun bermula 1994, 1996, 1998, 2000, 2002, 2004, 2006, 2008, 2010, 2012, 2014, 2016 dan 2018.

Oleh Faizal Bujang

See author's posts


Kemarau: Monumen tenggelam kini kelihatan

SURUT… Pengunjung berdiri di hadapan runtuhan Gereja Sant Roma de Sau di Paya Sau yang terletak di Vilanova de Sau, wilayah Girona di Catalonia, Sepanyol. Sebuah gereja berusia beberapa abad dan kompleks batu besar adalah antara monumen bawah air yang muncul semula di Sepanyol kerana kemarau teruk menyebabkan paras air di dalam takungan surut. • Foto AFP

VILANOVA DE SAU: Sebuah gereja berusia berabad-abad dan kompleks megalitik (batu besar) adalah antara monumen bawah air yang muncul semula di Sepanyol berikutan kemarau teruk menyebabkan paras air di dalam takungan surut.

Selepas musim kemarau yang berpanjangan, takungan Sepanyol yang membekalkan air untuk bandar dan ladang berada di bawah kapasiti hanya 36 peratus, menurut angka Kementerian Alam Sekitar untuk Ogos lalu.

Air yang surut mendedahkan runtuhan gereja abad ke-11 di perkampungan Sant Roma de Sau yang biasanya tenggelam, yang dinaiki air pada 1960-an apabila empangan berdekatan dibina.

Kebiasaannya, menara loceng gereja adalah satu-satunya tanda kampung yang boleh dilihat di wilayah timur laut Catalonia.

Dilukis melalui gambar di media sosial dan laporan televisyen, ramai pelancong memenuhi restoran di kampung Vilanova de Sau yang berdekatan.

“Sudah bertahun-tahun sejak (paras air) berada pada paras rendah seperti sekarang.

“Kami melihatnya di media sosial dan melihat sendiri bagaimana keadaannya’,” kata Nuria Ferrerons, 45, ketika melawat tapak itu baru-baru ini.

Dua pelancong menaiki sampan mendayung melalui gerbang gereja, yang berpagar untuk menghalang orang ramai daripada terlalu dekat kerana risiko runtuhan itu boleh runtuh.

“Biasanya anda hanya boleh melihat menara loceng,” kata Sergi Riera, yang datang untuk melihat sesuatu yang tidak kelihatan selama bertahun-tahun.

Di wilayah Extremadura barat Sepanyol, perairan takungan Valdecanas yang surut mendedahkan bulatan batu prasejarah di pulau kecil yang biasanya berada di bawah air.

Digelar “Spanish Stonehenge”, bulatan puluhan batu besar itu ditemui ahli arkeologi pada 1926, tetapi kawasan itu dinaiki air pada 1963 apabila takungan itu dibina.

Batu-batu itu juga menarik pelancong, yang sampai ke pulau kecil itu dengan bot yang dikendalikan oleh beberapa firma swasta.

Secara rasmi dikenali sebagai Dolmen of Guadalperal, tapak ini dipercayai bermula sejak 5000 SM.

“Orang ramai pergi dengan gembira,” kata Ruben Argenta, yang memiliki firma yang menawarkan lawatan dengan pemandu pelancong ke batu-batu itu.

Manuel Mantilla, berusia 60 tahun dari bandar selatan Cordoba, melawat bersama isterinya selepas mendengar tentang laman web itu melalui media.

“Kami melihat itu sebagai peluang yang unik,” katanya.

Perubahan iklim menyebabkan beberapa bahagian Sepanyol berada pada tahap paling kering dalam tempoh lebih 1,000 tahun dan hujan musim sejuk dijangka semakin berkurangan, satu kajian yang diterbitkan pada Julai oleh jurnal Nature Geoscience. -AFP

See author's posts